Ahotseneako programazioa egun bakarrean bete da - 54. Durangoko Azoka - Kulturaren Plaza\nAhotsenea ko programazioa izena emateko epea zabaldu den egun berean bete da. Nabarmentzekoa da zuzenekoen kasua; ordubete eta erdian osaturik geratu zelako. Ondorioz, 15 talde baino gehiago zuzenean jotzeko aukera barik gelditu ziren. Era berean, hainbat idazle ere literaturzalerekin solasteko leku gabe gelditu dira.\nAtzo, irailak 15, goizeko 9etan zabaldu zen Durangoko Azokako guneetan aurkezpen-proposamenak egiteko epea. Ahotsenearen kasuan, gauerako beterik zegoen behin-behienean programazio osoa. Iaz bi egunetan bete zena aurten egun bakarrean izan da.\nPoz handia eragiten du horrek Durangoko Azokako antolatzaileongan. Ahotseneak erakusten jarraitzen duelako harrera ezin hobea duela sortzaileen artean eta horrek adierazten duelako badagoela funtzionatzen duen eredu bat. Bestetik, baina, pena ere bai, guztientzako lekurik ez egoteagatik. Zentzu horretan, Durangoko Azokako beste guneekin batera eskari denei lekua egiteko aukerak aztertuko dira.\nUrriaren 15era arte epea zabalik gainontzeko gueneetan\nHonenbestez, gogoratu Areto Nagusia, Saguganbara, Irudienea, Kabi@, Szenatokia eta Azoka TB guneetarako aurkezpenak jasotzen jarraituko dugula horretarako ipinitako epea edota lekuak agortu arte. Aurkezpen-proposamenak sarean egin behar dira, webgune honetan erregistratu eta gero.


Parisekin ireki lan esparruaren «lehen keinu» gisa hartu dute. Foro Sozialak urtarrilerako espero ditu urrats berriak Hego Euskal Herrian\n«Parisen eta Euskal Herriaren arteko lan espazioaren lehen keinu bat da erabakia». Urrian Frantziako Gobernuko Justizia Ministerioko kideekin bildu zen Ipar Euskal Herriko eragileen ordezkaritza bat, eta hitz horiekin baloratu du orain Frantziako kartzeletan dauden zazpi euskal herritarri kendu izana bereziki zaindu beharreko presoei ezartzen dieten estatusa —DPS siglekin ezaguna da, eta, besteak beste, erredentzioak eta espetxe onurak eskuratzea zailtzen du, eta eragina du presoen bizi baldintzetan—.\nKomunikabideetara igorritako ohar batean, ordezkaritzako kideek «lehen pauso» gisa hartu dute erabakia, eta «beste batzuk eman daitezen» mobilizatzeko deia egin dute; bereziki, abenduaren 9an Parisen egingo den mobilizazio handian parte hartzeko.\nHerenegun jakinarazi zuten DPS zerrendatik atera dutela Didier Agerre eta atzo ezagutarazi zituzten beste seien izenak: Ibon Fernandez, Itziar Plaza, Jon Bienzobas, Zigor Garro, Asier Borrero eta Jon Salaberria.\nBitartekaritza talde horretako kideek hainbat bilera egin dituzte azken hilabeteetan Frantziako Gobernuko ordezkariekin. Hain justu, urrian izan ziren Justizia Ministeriokoekin atzoko oharra sinatzen dutenak: Jean Rene Etxegarai Euskal Elkargoko lehendakaria eta Baionako auzapeza, Michel Tubiana Giza Eskubideen Frantziako Ligako ohorezko lehendakaria, Mixel Berhokoirigoin bakegilea eta Euskal Herriko Laborantza Ganberaren sortzailea, Vincent Bru Pirinio Atlantikoetako diputatua eta Anaiz Funosas Bake Bideako kidea.\nEragile horiek Parisen antolatu duten mobilizazioaren aldarrikapenetariko bat da DPS estatusa desagertzea, eta, oro har, euskal presoei zuzenbide arrunta aplikatzea. Baita sakabanaketa amaitzea ere, eta aske uztea gaixo dauden presoak zein baldintzapekoa eskuratu ahal dutenak.\nOso bestelakoa da Espainiako Gobernuaren «logika», Foro Sozialaren arabera. Nabarmendu du gaixo dauden presoen aferan «frustrazio oso handia» eragiten duela haren «gortasunak eta gizatasun faltak» eta ohartarazi du horrek sor ditzakeela «tentsioak eta ezinegonak» elkarbizitza eraikitzeko prozesuan.\nEuskal Herriko eragileen artean, berriz, «batzuen eta besteen» posizioak mugitzen ari direla azpimarratu du. Adibide gisa jarri ditu gaixo dauden presoak aske uzteko eskatuz Eusko Legebiltzarreko eta Nafarroakoa alderdi denek —PPk eta UPNk salbu— eta sindikatu guztiek azken asteetan eginiko adierazpenak, eta espetxeetako eskumena EAEko eta Nafarroako instituzioen esku uzteko bi parlamentuek eginiko eskaerak; baita EPPK Euskal Preso Politikoen Kolektiboaren erabakiak ere. «Horiek guztiak bat datoz euskal gizartearen eskaerekin», nabarmendu du foroak. Hori hala, Espainiako Gobernuari dei egin dio berehala aintzat har ditzan parlamentuen erabakiak. «Ez da bidezkoa erakundeen arteko errespetu falta hau».\nDonostian eginiko agerraldi batean, foroko kideek jakinarazi dute lanean ari direla egitasmo zehatzetan gauzatzeko adierazpen horiek, eta urtarrilerako espero dutela emaitzaren bat. Helburua da eragile denen artean adostea «bide orri integral eta zeharkako» bat, zehazteko «arrazoizko denbora epe baten barruan» presoen «gizarteratzea» nola gauzatuko den eta hori nola berma daitekeen; besteak beste, argituz zeintzuk diren egungo salbuespen espetxe egoera gainditzea ahalbidetuko luketen lege aldaketak.


Zein izango da EU-OSHAk antolatzen duen «Lantoki osasungarriak» kanpaina?\nSartu gara 2018an eta, harekin batera, «Lantoki osasungarriak» kanpainak substantzia arriskutsuen esposizioaren arriskuen berri emango digu.\nKanpainaren xedea da substantzia arriskutsuen inguruko sentsibilizazioa handitzea eta prebentzioaren kultura zabaltzea Europako lantokietan.\nHona hemen gaiaren garrantzia eta ondorioak nabarmentzeko datu batzuk:\nLan Baldintzen Europako Inkestaren arabera, galdetegia erantzun zuten Europar Batasuneko langileen % 18 produktu edo substantzia kimikoen esposiziopean egon ziren 2015ean, gutxienez bere lanaldiaren laurdenean.\nEnpresa handiek 1.000 produktu kimiko baino gehiago erabiltzen dituzte maiz (pinturak, tintak, itsasgarriak eta garbitzeko produktuak, besteak beste).\nESENER-2 galdetegian (arrisku berri eta zabaltzen ari direnen Europako enpresentzako inkesta) jasotako informazioaren arabera, sektore hauetan da bereziki altua substantzia horien prebalentzia: Nekazaritza, basogintza eta arrantza, % 62; Fabrikazioa, % 52; eta eraikuntza, hondakinen kudeaketa eta uraren eta elektrizitatearen hornikuntza, % 51.\nEuropar Batasuneko lanbide-gaixotasunen proportzio oso handi bat substantzia arriskuen esposizioaren ondoriozkoak dira.\nEstimazioen arabera, lanean kartzinogenoen esposiziopean egotearen zuzeneko kostuak 2,4 milioi eurokoak dira urteko Europan.\n2017an, 129.000 substantzia inguru sailkatu ziren sailkapenaren, etiketatzearen eta ontziaren arabera (CLP araudia). 2017ko maiatzera arte, 10.000 substantzia baino gehiago erregistratu ziren REACHen (substantzia kimikoak erregistratu, ebaluatu, baimendu eta murrizteko araudia) Europako Esparru Ekonomikoan. Horien % 40ren kasuan, 100 tona baino gehiago ekoitzi edo inportatu ziren. Gainera, kontuan izan behar da ez direla REACHen barruan sartzen lan-operazioetan sortzen diren substantzia arriskutsuak, hala nola hautsa edo errekuntzaren ondoriozko gaiak.\nSubstantzia arriskutsuak uste duzuna baino ohikoagoak dira.\nEnpresek hartu beharreko neurriak:\n«Enplegatzaileak aurrena erabaki beharko du substantzia kimiko arriskutsuak lantokian presente dauden ala ez. Baiezko kasuan, substantzia kimiko horien ondorioz langileen segurtasun eta osasunari eragiten dion edozein arrisku ebaluatuko du». Gai Kimikoei buruzko Zuzentarauaren 4. artikulua\nLegeriak, halaber, prebentzio-neurrien hierarkia espezifiko bat ezartzen du, enplegatzaileek nahitaez bete behar dutena. Hierarkia horri STOP izena ematen zaio (Substitution, Technological measures, Organisational measures, Personal protection)\n2. Neurri teknologikoak.\n4. Babes pertsonala.\nNorbera babesteko ekipamenduak ez dira lehen aukera, beraz.\nEU-OSHAk udaberrian abiaraziko du 2018-2019ko kanpaina. Espero dugu alderdi interesatu eta elkartu guztiek aurreko kanpainari, «Lan osasungarriak adin guztietan» izenekoari, emandako babes gogotsua erakustea ere oraingo honetan.\nIzan ezazu 2018-2019ko «Lan osasungarriak» kanpainaren xehetasun guztien berri.


Gehiago irakurri: ‘Baiona, 1964: euskara batuaren zedarria’ erakusketa Hazparneko Mediatekan erakutsiko da,...\nEuskaltzaindiaren nazioarteko literatura jardunaldia maiatzaren 16an eta 17an egingo da, Akademiaren egoitzan (Plaza Barria, 15 – Bilbo). Parisko ITEM-ekin batera antolatu du Euskaltzaindiak biltzar berria, eta nazioarteko 26 hizlarik parte hartuko dute.\nPrograma osoa ikusteko, klikatu HEMEN.\nEuskararen Akademiaren mendeurreneko seigarren jardunaldi akademikoaren leloa Idazkien eta hizkuntzen arteko itzulpena: eskuizkribuak, inprimakiak, literatura-artxiboak izanen da.\nAurelia Arkotxa (euskaltzain osoa eta jardunaldiaren koordinatzailea): “Idazlearen tailerrean geratzen den mundu aberats hori aztertu nahi dugu, horretaz gogoeta egin, Iberiar geografian agertzen diren berezitasunei erreparatuz, eta, bereziki, euskal eremuan agertzen direnei”.\nGehiago irakurri: Idazteak utzitako materialaren garrantzia aztertuko da maiatzean, Bilbon egingo den literatura...\nGehiago irakurri: Herri jakinduria gizarteratzeko eta ikerketa-lerro berriak zabaltzeko erronka\nGehiago irakurri: Gizarte-bizitzari, gaixotasunei eta ahaidegoari lotutako lexikoa landu da Herri Hizkeren Atlasaren...\nGehiago irakurri: Euskararen atlasaren erronka: herri jakinduria nola azaleratu\n‘Euskara Ibiltaria’, ikusi, entzun eta usaindu daitekeen erakusketa\nEuskara Ibiltaria erakusketa berritua eta interaktiboa Bilboko Euskal Museoan izanen da ikusgai, ekainaren 16a bitarte.\nLaboral Kutxak babesten duen Euskararen Herri Hizkeren Atlasaren (#EHHA) materialekin egin da erakusketa, euskaldun eta erdaldunei zuzendua dagoena. Bide batez, Atlasaren X. liburukia 15ean aurkeztuko da, bihar hasi eta bi egunez luzatuko den Nazioarteko Dialektologia biltzarraren barruan.\nZentzumenak baliatuz, euskararen hitz eta hotsekin jolastu, ikasi eta entretenitu ahal izango du bisitariak: lau joko, puzzle bat, 54 mapa interaktibo, herritarren ahotsak…\n“Ikusi, entzun eta usaindu daitekeen erakusketa da Euskara Ibiltaria”, azpimarratu du Xarles Videgain EHHA egitasmoaren arduradunak.\nAndres Urrutia (euskaltzainburua): “Gaur aurkezten dugun ekimen hau aurrera ateratzeko behar-beharrezkoa izan da elkarlana. Beraz, eskerrik asko Atlasaren proiektua hasiera-hasieratik babestu duen Laboral Kutxari, eta baita Eusko Jaurlaritzari, Nafarroako Gobernuari, Euskal Hirigune Elkargoari, Euskararen Erakunde Publikoari, Bizkaiko, Arabako eta Gipuzkoako foru aldundiei, Bilboko Udalari, eta, nola ez, Euskal Museoko arduradunei”.\nGehiago irakurri: ‘Euskara Ibiltaria’, ikusi, entzun eta usaindu daitekeen erakusketa\n“Euskaltzaindiak aniztasuna eta hizkuntzen arteko bizikidetza aldeztu ditu beti”\nPedro Sánchez Espainiako gobernuburuak ordu betez bisitatu du Euskaltzaindiaren Bilboko egoitza. Espainiako Gobernuko presidente batek Euskararen Akademia bisitatzen duen lehen aldia da.\nAndres Urrutia (euskaltzainburua): “Euskaltzaindiarentzat garrantzitsua da bisita hau, eta eskertzen diogu Pedro Sánchez Espainiako gobernuburuari bere begirunea eta adeitasuna”.\nSánchezek Azkue Biblioteka eta Agiritegia ezagutu ditu, Euskaltzaindiaren Ohorezko Liburuan sinatu ostean.\nGehiago irakurri: “Euskaltzaindiak aniztasuna eta hizkuntzen arteko bizikidetza aldeztu ditu beti”\nAukeran dantza konpainiak eta Euskaltzaindiak ekoitzitako 'BIZ HITZA' ikuskizuna martxoaren 16an estreinatuko da, Arriaga Antzokian\nEuskaltzaindiaren mendeurrenaren baitan elkarlanean ekoiztutako ikuskizunak euskararen bilakaera aletzen du dantzaren bitartez.\nXabier Paya kulturgilearen gidoian oinarrituta, Aitor Etxebarriak egin du musika, Ainhoa Aierbe eszena-zuzendaritzaz arduratu da eta Aukeran dantza-taldeak sortu ditu koreografiak. Bilboko Loraldia jaialdiaren barruan estreinatuko da, martxoaren 16an.\nAndres Urrutia (euskaltzainburua): "Elkarlana Euskaltzaindiaren zigiluetako bat izan da betidanik. Eta BIZ HITZA elkarlan horren emaitza zoragarrietako bat da".\nEdu Muruamendiaraz (Aukeran): "Guretzako erronka izugarria izan da, pozik eta arduraz bete duguna".\nXabier Paya (gidoigilea): "BIZ HITZA euskara batuaren historia dantzatua da, baina, era berean, obra unibertsala da".\n(Aukeran dantza taldeko argazkia: David Herranz)\nGehiago irakurri: Aukeran dantza konpainiak eta Euskaltzaindiak ekoitzitako 'BIZ HITZA' ikuskizuna martxoaren 16an...


Santa Maria Katedrala 2019ko Europako saria jasoteko hautagaien artean dago - bizkaie.biz\nSanta Maria Katedrala 2019ko Europako saria jasoteko hautagaien artean dago\nBizkaie! 2019-09-03 10:55 Kulturea\nEuropako Arkeologoen alkarteak (EAA) emoten dau urtero saria.\nEAAren Urteroko Batzar Orokorraren edegiera ekitaldian emongo da sarien barri datorren irailaren 4an Bernan (Suitzan). Bertan Agustín Azkarate, Ondare Eregiari buruzko Ikerketa Taldeko zuzendaria eta Kultura Paisaje eta Ondareari buruzko Unesko katedraduna izango da.\nEskuratu ezkero, maila instituzionalean, Arkeologiako saririk garrantzitsuena Estaduko erakunde bati emoten deutsien lehen aldia izango da.\n1999an sortu eban Arkeologoen Europako Alkarteak saria eta ordutik batzorde independente batek erabagiten dau urtero saria nori emon. Ondare arkeologikoaren inguruko ezagutza sortzeagaitik, honen zabalkundeagaitik, babesagaitik eta Europako ondare arkeologikoa hobetzeko egindako lanagaitik saritzen ditue norbanako zein alkarteak.\n2018tik, sariak kategoria bi ditu:\nBanakako kategoriak ekarpen akademiko bikaina edo aparteko partaidetza personala saritzen dau.\nKategoria instituzionalak, Europako ondare arkeologikoa iraunarazo eta zabaltzen laguntzen daben tokiko, eskualdeko, nazinoko edo nazinoarteko ekimenak saritzen ditu. Gasteizeko Santa Maria Katedrala proiektuak kategoria honetan eskuratu leike saria.\nEuropako Arkeologoen Alkartea nazinoarteko arkeologoen alkarterik garrantzitsuenetako bat da eta egun 2.500 kide baino gehiago ditu.\nMaiatzean Eusko Jaurlaritzea izan zan, Mikel Aizpuru Kultura Ondarearen zuzendaria buru, Santa Maria Katedralaren Proiektua sarietara proponidu ebana.\nIzendapenaren izen osoa, The Santa María Cathedral Project in Vitoria-Gasteiz da eta bere burua Agustin Azkarate, UPV-EHUko Ondare Eregiari buruzko Ikerketa Taldeko zuzendaria eta Kultura Paisaje eta Ondareari buruzko Unesko katedraduna da.\nSanta Maria katedralaren hautagaitzea beste erakunde eta alkarte askok babestu dabe, besteak beste, Gasteizko Udala, Consejo de Cultura Galega, Eusko Legebiltzarreko Giza Eskubideen eta\nBardintasunerako Batzordea, Valle Salado de Añana Fundazinoa, UNESCO Etxea, Kultura, Ideas and Strategies for Cultural Heritagem, Jaengo Unibersidadeko Iberiar Arkeologiako Ikerketa Institutua, Salamankako Unibersidadeko Zientzia eta Teknologia Ikasketen Institutua eta Innology Lab Network.\nSanta Maria katedralaren proiektua\nSanta Maria katedrala Gasteizeko auzo historikoan eregita dago, uriko gunerik altuenean. 1990eko hamarkadearen erdialdean, eraikina jausteko egoan eta horregatik 1994an zarratu egin eben.\nHasieratik eraikinak egiturazko arazo larriak zitula ikusi eben adituek eta argi geratu zan orduan, tenplu zaharraren ezagutza sakona izango zala, diagnostikoa lortzeko elementurik funtsezkoena, eta ezagutza horrek estrategia beraren barrun diziplina anitzen parte hartzea eskatzen eban. Baina arazoak ez ziran hor geratu laster jatorri arkitektonikoa ez eban beste arazo bati aurre egin behar izan eutsien, izan be, Gasteizeko Alde Zaharrak be arazoak zituan. Auzoan bizi zan jentearen bizi baldintzak ez ziran egokienak, baliabide ekonomikorik ez eta etorkin tasa handia, hori zan auzoaren egoerea. Horrek guztiak arazoak sortzen zituan auzoaren garapenean eta gizarte kohesinoan. Beraz, auzoan galdutako bizi kalidadea berreskuratzea bihurtu zan proiektuaren erronka garrantzitsuenetako bat, obretan eta edegita, erantzun handiko idea barritzailea. Testuinguru horretan sortu zan Obretan eta edegita leloa, proiektuaren arduradunek ikerketa zientifikoak erantzukizun soziala be baebala pentsau eta lanak herritarakan hurreratu nahi izan zituen.\n2000ko bagilean, bisita sistemea ezarri eta horri esker, herritarrek katedrala bisitau ahal izan eben zaharbarritze lanetan ebizen bitartean. Inork ez eban susmatzen orduan, denporeagaz, lelo horrek eta esperientzia horrek nazino eta nazinoartean oihartzun handia izango ebanik. Ez bakarrik tokiko proiektuetan, izan be, Espainian, Europan edota Hego Amerikan be lan egiteko modu horri eutsi eutsien.\nIkerketa arkeologikoek uriaren inguruan egoan ezagutza historikoa ezbaian jarri eban. Induskatutako 4.000 metro koadroek uriaren historiaren alderdi ezezagunak danen begi bistan itxi zituen.\nDokumentalak, aldizkariak eta doktore-tesiak\nUrteotan, uriko biztanleek gogoz jarraitu ditue aurkikuntza barriak. Emoitzek 7 doktore-tesi eta ehun argitalpen zientifiko baino gehiago ekarri ditue; Plan Zuzentzaileak, Europa Nostra saria (2002) irabazi eban, Kultur Ondarea iraunarazpenagaz lotutako Europako sari gorena. Horrezaz gan, dokumental ugari eta zenbait film luze egin dira bai eta Archaeology of Architecture aldizkaria sortu be.\nAberastasuna kudeatzeko eredu barria\nProiektuak ondarea kudeatzeko modu barri bat ekarri eban, izan be, alderdi tekniko eta zientifikoak alde batera itxi barik, ikerketa zientifikoaren erantzukizun soziala landu eben proiektuaren arduradunek.\nGizarte gaietan; Proiektuak harrotasuna eragin eban herritarren artean. Uriko biztanleek Santa Maria Katedralaren Proiektuak uriari nazinoarteko ospea emoten eutsola ikusi eben.\nEkonomia arloan; Consulting enpreseak egindako azterlanean ikusi daitekeen moduan, katedralean gastau zan euro bakotxeko, 3,5 euro itzuli ziran lurraldera, zerga, soldata, zuzeneko eta zeharkako lana edota bidaietan.


Nola aukeratu ohea katuarentzat | Noti Cats\nKatu ohea nola aukeratu\nZure lagun berriak ordu asko igaroko ditu lo, batez ere oraindik txakurkumea bada, beraz ohea erosoa baina garbitzeko erraza den ohea behar duzu. Baina, batzuetan, oso zaila izan daiteke bat aukeratzea, eredu asko baitaude eta benetan ederrak diren hainbat.\nHori dela eta, esango dizut nola aukeratu ohearentzako katua, beraz, askoz errazagoa izango zaizu etxera eramatea, zalantzarik gabe, bere atsedenleku gogokoena izango dena.\n1 Hobe bi ohe bat baino\n2 Ohea nahikoa handia al da?\nHobe bi ohe bat baino\nKatuak ez du beti leku berean lo egiten, beraz, komeni da edukitzea bi ohe edo gehiago etxeko txoko desberdinetan jarrita. Gainera, udan oso beroa eta neguan hotza egiten duen klima batean bizi bazara, tenperaturen arabera leku berak freskoago edo epelagoetan nola lo egiten duen ikusiko duzu.\nHorrela, "udako oheak" alfonbra motakoa izan behar du, irekia, gorputzeko bero asko xurgatzen ez duen materialarekin egina (artileak egiten duen moduan, adibidez). Horren ordez, "neguko ohea" leize motakoa izan daiteke, material bigunekin egina, hala nola kotoia edo artilea.\nOhea nahikoa handia al da?\nKatu bat etxera ekarri baduzu, momentuz lasai lo egin dezake ohe txiki batean, baina ... handitzen denean, zerbitzatuko al dio? Bere "sehaskatik" bereiztea zaila suerta dakiokeen arren, goiko irudiko pelutsuari gertatzen zaion bezala, Hobe da oheak erostea hilabete batzuk barru helduko den tamainan pentsatuta. Horrek diru pixka bat aurrezten du, beti ona, txikitan ez baituzu erosi beharrik izango.\nEredua edo katu-ohe batzuk aukeratzea oso pertsonala da. Aholku hauekin, zuk eta zure katuak atsedena hartuko duzu.\nArtikuluaren bide osoa: Noti katuak » katuak » Trikimailuak » Katu ohea nola aukeratu\nNolakoak dira etxeko katuak eta basatiak?\nKatu bat nola jolastu


Beowulf - Wikipedia, entziklopedia askea.\nBeowulf (anglosaxoieraz ˈbeːo̯wʊlf edo ˈbeːəwʊlf, euskaraz hitzez hitz "erle-otsoa" esan nahi duena) poema epiko anglosaxoi anonimo bati ematen zaion izena da, anglosaxoieraz eta bertsokera aliteratiboan idatzia. Orotara 3.182 bertsolerro izanik, hizkuntza horretan idatzitako testurik luzeena da eta poesia anglosaxoiaren corpus osoaren ehuneko 10 osatzen du.\nBeowulf eta Bēowulf\nEgilearen izena ez da ezagutzen, eta idatzi zeneko garaiaren inguruan adituen artean eztabaidak egon dira. Adituek K. o. VIII. mendetik XII. mendera arteko datak ematen dituzte. Lana Nowel edo Cotton Vitellius A. xv izeneko kodexean aurkitu zen, eta Britainiar Liburutegian gordeta dago. 1731an izandako sute batean, eskuizkribuaren orri batzuk hondatu ziren.\nPoemak kontatzen duen istorioa bi zati nagusitan dago bereizia: Lehenengo zatian, Beowulf heroi gauta Danimarkako Heorot herrira doa, Hroðgar daniarren (edo juto izenekoen) erregeak deituta, bertakoak babestera Grendel izeneko munstro izugarri baten erasoetatik. Grendel hil ondoren, honen ama hiltzen du, ezpata miragarri baten laguntzaz. Hirugarren zatia Beowulfen zahartzaroan gertatzen da, gauten errege delarik. Beowulfek Herensuge handi bat garaituko du, baina bera ere herensugearekin batera hilko da. Bere gorpuari su eman eta errautsak itsasertzean jartzen dituzte, herensugeak bere leizean gordetzen zituen altxorren ondoan.\nEpopeia gisa daukan inportantzia, saxoierazko Nibelungenlied (Nibelungoen eraztuna), gaztelaniazko El Cantar del mio Cid, frantsesezko Errolanen kantua eta irlanderazko Lebor Gabála Érenn (Irlandako konkisten liburua) lanen parekoa da.\nJatorrizko eskuizkribua: 1882ko faksimilea XVIII. mendeko kopia batena


Bertatik Bertara proiektuak orain arte izandako bilakaeraren pauso berri gisa, eskualde mailan lehen sektoreari eta bereziki bertako baserrien ekoizpena eta produktu horien kontsumoa sustatzeko estrategia edo ekintza plan bat eragile desberdinekin egitearen beharra adostu da.! Egitasmo horren atzetik daude eskualdeko Udalak, Uggasa, Goimen, Gipuzkoako Foru Aldundia eta baita, laguntzaile gisa, Euskal Herriko Laborantza Ganbara eta Innobasque ere.\nDatozen 4-5 urtera begirako ekintza plan edo estrategia hori de”nitu ahal izateko hausnarketa eta lanketa prozesu bat diseinatu da, non eragile desberdinek parte hartuko duten: baserritarrak, kontsumitzaileak eta gaiarekin zerikusia duten eskualdeko arduradun politiko zein teknikariak.!\nLanketa prozesuaren ibilbidea, pasa den asteazkeneko, Apirilaren 30eko, bilerarekin hasi genuen.\nLehenengo fase honetan, Legazpiko Gizarte Zentroan eskualdeko 12 baserritar, Legazpiko Udaleko nekazaritza teknikaria den Jone Azpeitia, Urretxuko zinegotzi den Unai Badiola eta Uggasako ordezkari eta proiektuaren koordinatzaile den Josune Makaia elkartu ginen.\nBaserritarrak izan ziren Bertatik bertara saioko protagonistak eta gaurko egoera eta 10 urteko epean izan nahi genukeen eszenatokia jorratu genituen. Lan bikaina egin zuten, elkarrizketa aberatsean gogoeta sakonak partekatu baitziren. Bigarren faserako gonbidapenarekin amaitu zen saioa.\nOraingoan baserritarrekin egin den lan bera maiatzaren 15ean kontsumitzaileekin egingo dugu, 14:30ean Urretxuko kultur etxean, eta maiatzaren 21ean politikariekin eta teknikariekin, 13:00etan Zumarragako kultur etxean.\nEta behin gaurko argazkia eta bisioa batu ditugunean, orduan ekingo diogu bigarren faseari, ekintza planaren helburuak eta ekintzak de”nitzeari eta prozesuak berak esango digu hori nola egin: eragile desberdinekin banatuta, edo denok elkarrekin.\nMany magazine articles, for example, and a number of nonfiction books, are basically profiles of one of these types of entities, college homework college-homework-help.org/ and fiction writing, of course, is a form of narrative, albeit one that is invented or based on a real-life subject


Leioa - Hiruka.eus\nKultura 2004-05-27 23:27\nLamiakoko Maskaradak 25 urte beteko ditu bihar\nUkberri\t Urtero bezala, Lamiakoko kaleak hartuko dituzte, maiatzaren azken ostiralean, Marik, Akerrek, Ingumak eta beste hainbat pertsoi mitologikok. Gainera, aurten, maskaradaren 25. urteurrena ospatzen da. 17:30etik aurrera eta gaua bitartean, magiaz beteko dituzte Leioako auzo horretako txoko guztiak.\nIritzia 2004-05-26 23:55\nUPV-EHUtik aurrera begira - Iñaki Antiguedad / EHUko errektoregai izandakoa\nUkberri\t Bihar Juan Ignacio Perez errektore berriaren agintaldiko lehenengo klaustroa egin eta UPV-EHUko Gobernu Kontseilua berriztatuko da. Honen harira gogoratu nahi dut errektoretzarako gure hautagaitza jendaurrean aurkeztu genuenean argi azaldu genuela gure erronka zein zen: unibertsitate honek iraganetik itsatsita zekarren inertziari, egunerokoan arlo askotan nabari den inertziari, astindu gozoa nahi genion eman, irakaskuntza-sistemaren erakunde gorenaren orain arteko norabidea ardatz estrategiko berri baten bidean ipintzeko erreferente unibertsitarioa sortuz. Hau da, unibertsitatea, oro har hartuta baina UPV-EHU hau berau ere, zer esanik ez, barnera zein kanpora begira ulertzeko mugarri berriak jartzen nahi genuen hasi, geroaren abiapuntu. Horretara zetorren gure leloa kanpainan: Bestelako unibertsitatea posiblea da. Euskal Herriko Unibertsitatea Izenetik Izanera.\nKultura 2004-05-26 23:52\nEuskal Herriko 16 talde bihar abiatuko den Leioako Umore Azokan\nUkberri\t (Argazkia: La Ressistens taldea)\nOrain dela bost urte Umore Azoka sortu zenetik, hainbat izan dira Leioako kaleetan euren antzezlanak eskaini dituzte euskal taldeak. Izan ere, ordutik hona, Euskal Herrian egiten den kale antzerkia erakustea eta bultzatzea izan da antolatzaileen helburuetako bat. Aurten ere, bertan arituko diren 46 konpainietatik 16 dira Euskal Herrikoak, eta hemezortzi ikuskizun aurkeztuko dituzte. Gainera, talde horietatik seik euren antzezlanik berrienak eskainiko dituzte, maiatzaren 27a eta 30a bitartean.\nIritzia 2004-05-24 23:56\nEstatuen Europan herritarrik ez - Mikel Carramiñana / Mediaberri koordinatzailea\nUkberri\t Espainiarrak mendeko ezkontzak liluratuta jarraitzen duten bitartean, Madriletik harri berberak, ia errepikatuak, jaurtitzen dira Euskal Herrira. Biztanleko euro erdia gastatzea barkatzeko kontua litzateke, ordainean demokrazia eta askok ospatutako egoera politikoaren aldaketa izpirik balego. Baina esan bezala, beste hauteskunde batzuk heldu eta milaka euskal herritarren oinarrizko zenbait eskubide urratuko dira berriro. Herritarren Zerrenda ez du izango Europar hauteskundeetara aurkeztea, auzitegi konstituzionala kontrakoa erabakitzen ez badu behintzat. EAJk erabaki honen aurka agertu arren, ezin jakin Ibarretxe lehendakariak Juan Carlos, Zapatero edo Bono bezalako lagun agurgarriekin gaiaz mintzatu ote zen Asturiaseko printzeen festa zoragarrian.\nIritzia 2004-05-21 23:34\nGastuak, xahutzaileak eta promesak - Naia Diez / Kazetaritza ikaslea\nUkberri\t Gaur 2004ko maiatzaren hogeitabian Felipe printzipearen eta Letizia Ortizen arteko eskontza erreala ospatuko da.\nMilaka pertsona telebistatik ikusten egongo dira, eta beste ehundaka Madrileko La Almudenarantz hurbilduko dira zeozer ikusi ahal izateko.\nBitartean, Madril osoa poliziagaz inguraturik egongo da. Gobernuko buruek, famili erreal osoa, TVEko Letiziaren lankideak, bikotearen lagunak... izugarrizko ospakizuna egingo dute. Janariak 250.000 euro (40 milioi pezeta baino gehiago) kostatuko du, familia errealaren jantziak, beste hainbat euro, eskontza osoak 20 milioi euro, eta guzti hau guk ordaintzen dugu.\nHezkuntza 2004-05-21 23:22\nKargurik gabe aske dira EHUn atxilotutako 39 lagunak\nUkberri\t "Euskaldunon Egunkaria"ren itxiera salatzeko EHUn egindako itxialdian atxilotu zituzten 38 ikasleak eta irakaslea kargurik gabe aske utzi ditu Getxoko epaitegiak. Epaiak dioenez, epaiketan ez da frogatu "desobedientzia" deliturik egon zenik, fiskalak zioen bezala.\nEHUko 39 ikasleak absolbitu dituzte - Berria (2004 Mai 21)\nKultura 2004-05-21 23:22\nDantza arloan euskara bultzatu dutenak omenduko ditu Ibilaldia 2004k\nUkberri\t Ibilaldia 2004ren aurkezpen ofiziala egin dute gaur Bilbon. Jakina denez, Bizkaiko ikastolen aldeko festa maiatzaren 30ean ospatuko da, Leioako Betiko eta Sopelako Ander Deuna ikastolek antolatuta, "Alkarregaz heldu" lelopean. Ibilaldietan, azken urteetan ohitura denez, gizarteko hainbat esparrutan euskara bultzatzen aitzindari izan diren lagunak eta elkarteak omentzen dituzte, eta aurten, dantzaren arloan euskara eta euskal kultura sustatu dutenak izango dira omenduak.\nKultura 2004-05-21 23:21\nKaleko Artisten Umore Azokak 50 konpainia inguru bilduko ditu\nUkberri\t Maiatzaren 27, 28, 29 eta 30ean Umore Azoka ospatuko da Leioan. Mundu osotik etorritako berrogeita hamar konpainiak hartuko dute parte; arte eszenikoen profesionalak izango dira bertan. Besteak beste, lau egunetan zehar, 120 ekitaldi egingo dira. Hamaika kaleko eszenatoki izango dira herrian eta guztira, 10 estreinaldi aurkeztuko dira. Gainera, aurtengo edizioko berrikuntzen artean, berez Kultur Leioa areto berria irailan zabaldu behar duten arren, bertako auditoriuma inauguratuko dute Azokako ekitaldiak egiteko.\nPolitika 2004-05-20 23:48\nHerritarren Zerrenda aurkeztu dute Leioako campusean\nUkberri\t Mikel Etxaburu: "Europa gorri, berde eta morea nahi dugu"\nEuropar Batasunera eraman nahi dituen proposamenak aurkeztu zituen atzo, maiatzaren 19an, EHUko Leioako campusean, Herritarren Zerrendak. Horretarako, HZren bi bozeramaile bertaratu ziren Liburutegiko Hitzaldi Aretora: Mikel Etxaburu eta Sonia Gonzalez. HZk Europar soziala helburu duela azpimarratu zuen, beti ere, Euskal Herritik abiatuta.\nHezkuntza 2004-05-20 23:02\nIkasketa gelak zabalduko dira azterketa garaiko asteburuetan\nUkberri\t Azterketa garaiko asteburuetan, ikasleentzako ikasketa gelak egongo dira zabalik, EHUko Bizkaiko campusean. Zehazki, Leioako Gizarte eta Komunikazio Zientzien Fakultateko Ikasgelategian, Sarrikoko Ekonomia eta Enpresa Zientzien Fakultateko Eraikin Nagusiko beheko solairuan, eta Bilboko Ingeniari Industrialen eta Telekomunikazioen Goi Eskola Teknikoko Ikasketa Aretoan irekiko dira gelak. Ikasketa gelak 9:00etatik arratsaldeko 19:30ak arte egongo dira irekita, maiatzaren 22, 23, 29 eta 30ean, eta ekainaren 5, 6, 12, 13, 19 eta 20an. Halaber, Leioan, Liburutegi Nagusia ere irekiko da larunbatetan , goizeko 9:00etatik 13:00ak arte.\nKultura 2004-05-13 00:21\nHolokaustoari buruzko obra dela eta, Leioako "Umore Azoka" kritikatu du PPk\nUkberri\t"Führer" izenburua daukan Holokaustoaren inguruko kale antzezlanak Arturo Aldekoa Bizkako Batzar Nagusietako PPko ahaldunaren kritika piztu du gaur. Maiatzaren 28an, Leioako "Umore Azoka" jaialdiaren barruan eskaini behar duten emanaldia "seriotasun eskasekoa" jo du popularren ordezkariak, aktoreek "hankapaluak eta piroteknia jokoak erabiltzen dituztelako". Berak adierazi duenez, "egileen esanetan, nazien eskutik judutarrek jasan zuten genozidioaren hausnarketa poetikoa da" Bizkaiko Foru Aldundiak eta Leioako Udalak diruz lagundu duten ekitaldia.\nIritzia 2004-05-11 23:38\nZaharrak berri? - Antton Azkargorta / EHUtik kaleratutako irakaslea\nUkberri\t Gizakion zeregin anitzen barruan, eskuartean merezi duen zerbait dugunean behintzat, garrantzi biziki inportantea izan du betidanik berritasunaren arazoak. Zein da eginda dagoenaren, sobera ezagutzen dugunaren eta egin nahi dugun berriaren arteko erlazioa?\nPolitika 2004-05-11 22:33\nZapaterori postalak bidaltzeko kanpaina abian jarri du Leioako EAk\nUkberri\t Euskal Herriko gatazkari elkarrizketa bidezko irtenbidea eskatzeko asmoz, Jose Luis Rodriguez Zapatero Espainiako Gobernuko presidenteari postalak bidaltzeko abian jarri duten kanpaina aurkeztu dute gaur Leioako EAko zinegotziek. Aipatutako postalak frankeatuta daude jada eta EAko kideek eurek arduratuko dira banatzeaz. Halaber, kanpiana Nerbioi itsasadar eskuinaldeko gainontzeko udalerrietara zabaltzea ez dute baztertzen Leioako zinegotziek.\nHezkuntza 2004-05-11 22:06\n"Detektibeak, ikertzaileak edo kazetariak?"\nUkberri\t Izenburu hori hartuta, hitzaldia eskainiko du asteazken honetan, EHUko Leioako campusean, 9:30etatik aurrera, Montserrat Quesada Bartzelonako Pompeu Fabra Unibertsitateko Kazetaritza Berezituan katedradunak. Hain zuzen ere, ikasle guztiei kazetaritza berezituaren ikuspegi hurbila ematea da ekitaldiaren helburua. Kazetaritza Fakultateko Gradu Aretoan egingo da hitzaldia.\nPolitika 2004-05-10 23:09\nKatalunia eta Euskal Herria Europa berriaren aurrean\nUkberri\t Armengol: "Ezkertiar independentista katalanek kalean egindako lanari probetxua hartu dio ERCk"\nEuropa berriaren testuinguruan Katalunia eta Euskal Herria bizi duten egoeraz aritzeko izan dira Endavant taldeko Francesc Armengol eta Joseba Alvarez, ezker abertzaleko kidea, Leioako Campusean. Gizarte Ikerketarako Talde Eragileak, GITE-IPES elkarteak, antolatutako hitzaldian Kataluniako ezker independentistari hurbilketa egin diote, euskal egoera politikoa aztertzearekin batera.\nJendartea 2004-05-05 20:48\nGarapenerako lankidetza 14 egitasmo diruz lagunduko ditu Leioako Udalak\nUkberri\tUdal aurrekontuen ehuneko 0,7a horretara bideratzeko hartutako konpromisoari esker, garapenerako lankidetza 14 egitasmori dirulaguntza eman die Leioako Udalak. Eskaera guztiak aztertu ondoren, 176 mila euro banatzea erabaki du Gizarte Ongizate Sailak. Karmelo Sainz de la Maza alkateak nabarmendu duenez, "Sahararako egitasmoetarako bideratu dituzte dirulaguntzarik oparoenak". Izan ere, Fath izena duen udalerriko gobernuz kanpoko erakundeak 10 mila euro jasoko ditu udan saharar umeak gure artean hartzeko. Horretaz gain, basamortuko errefuxiatu-guneetan, laguntza humanitarioko hainbat proiektu garatu ahal izateko 23 mila euro gehiago emango dizkiote GKE horri.\nKultura 2004-05-05 20:17\nEHUko Abesbatzak Ibilaldia Kulturalean hartuko du parte bihar Leioan\nUkberri\t Enrique Azurzak zuzentzen duen Euskal Herriko Unibertsitateko (EHU) Abesbatzak eta Leioako San Juan Bautista Koruak, Basilio Astúlezen zuzendaritzapean, doako kontzertu bat eskainiko dute bihar, udalerri horretako Musika Eskolako Auditorioan, 20:00etan hasita, Ibilaldia 2004ko aurreko ekitaldi kulturalen baitan. Kontzertu honetan, koru bakoitzak errezitaldi bat eskainiko du, eta azkenean pieza batzuk abestuko dituzte batera.\nHezkuntza 2004-05-03 21:52\nKazetaritza digitalari buruzko jardunaldiak inauguratuko ditu bihar EHUk\nUkberri\t "Kazetaria lan-merkatuaren aurrean" izenburuko jardunaldien bigarren edizioa inauguratuko du bihar, Leioako campuseko Gizarte eta Komunikazio Zientzien Gradu Aretoan, 9,30etik aurrera, EHUko Kazetaritza Saila II-k. Prentsa ohar bidez gaur jakinarazi dutenez, "Kazetaritza Digitala: azaleratzen doan merkatu baten araudia" izango da hitzaldietan landuko den gaia.\nHezkuntza 2004-04-29 22:53\nInterneteko Publizitatearen IV. Jardunaldia antolatu du ostiral honetan EHUk\nUkberri\t Interneteko Publizitatearen IV. Jardunaldia egingo da bihar, "Sormen interaktiboa" goiburuarekin, Euskal Herriko Unibertsitateko Ikus-entzunezko Komunikazio Sailak antolatua. Ekimena EHUko Leioako campuseko Zientzia eta Teknologia Fakultateko Paraninfoan izango da.\nJendartea 2004-04-29 16:40\nAbantzadan Pesako autobus baten sutea ikertzen ari da Ertzaintza\nUkberri\t Kiskalita amaitu zuen Pesa konpainiako autobusean suteak zerk eragin zuen ikertzen ari da Ertzaintzak. Oraindik argitu gabe dauden arrazoiengatik, atzo 23:40an erretzen hasi zen ibilgailua, Abantzada errepideko albo batean aparkatuta zegoela. Zauriturik ez zen egon, baina autobusaren ondoan zegoen kamioi batek kalteak jasan zituen.\n‹‹ Aurrekoak 1 2 3 4 ... 173 174 175 176 177 178 179 180 181 182 Hurrengoak ››\nItzubaltzetan giza eskubideen aldeko mobilizazioa SalatzenDut\nSTOP DISPERSIÓN DISPERTSIOAk eragindako 16 hildako\nBa al zenekien dagoeneko 8 euskal preso kalean beharko luketela zigorren batuketa aplikatuta? SalatzenDut\nLARRIKI GAIXORIK DAUDEN 10 EUSKAL PRESOEN DIAGNOSTIKOAK\nKorrika denda egongo da Leioako Nekazal Azokan\nAurten ere abenduaren 11n Korrika arropak Leioan ospatuko den Leioako Nekazal Azokara eramango ditugu. Gabonak gertu daudela aprobetxatu eta Olentzeroari enkargua egin, lagun ikusezinarentzat, opari bereziak egin…gure postutik pasa zaitezkete eta Korrikak eskaintzen digun materiala ikusi ahal izango duzue. ...\nIkasle borrokaz, gurea eraiki!\nOstegunean milaka ikasle batu ginen Leioako campusean Euskal Eskola Nazionalaren alde, “Ikasle borrokaz, gurea eraiki” lemapean. EHUko errektoretzarako hauteskundeak tarteko, hezkuntza eredu propio baten eta ikasle bizi-baldintzen aldeko aldarria ozen entzun da oztopoak oztopo.\nJaietarako herri-bozketa egingo dute domekan Itzubaltzetan\nItzubaltzeta/Romo eta Pinuetako jaietarako hilabete bat baino gutxiago falta da eta festetako prestaketak aurrera doaz. Gaur bukatuko da epea jaietarako zapi, liburuxka-azal eta kamisetarako diseinuak aurkezteko. Domekan, ordea herri-bozketa egingo du jai-batzordeak Trokazulo taberna zaharrean, Gobelondo kalean. Bitartean lanen eraskusketa ...\nKontsumo Iraunkorraren Azoka zapatuan Leioan\nIraunkortasunaren Azokaren barruan, zapatu honetan 12:00etatik 14:00etara bulebarrean Kontsumo Iraunkorraren Azokaren XIII. jarduna ospatuko da. Liburu eta arropak ekartzeko deialdia egin nahi dugu hemen: Zuri balio ez dizun horrek beste bati balio diezaioke!\nEkainaren 12an, bizikleta-martxa Leioan zehar\nDomeka honetan, hilaren 12an, "Bizibideak: eskolara bideak" 4,5 kilometroko bizikleta-martxa irtengo da Leioako Boulevard etorbidetik, goizeko 11:00etan.\nEkainaren 11n Ikas-Ingurune aparta Leioan: Zientzia, Ezagutzen Azoka, Iraunkortasunaren Azoka\nBeldurrik gabe. Sartu eta gozatu. Guk lagunduko zaitugu. Eseri, kuskuseatu, behatu, bistazo bat bota, belarriak tentetu, muturra sartu… Elkarrekin gehiago dakigu. Baina batez ere: Hobeto dakigu!! Egitarau oparoa prestatu dugu ekainak 11 larunbaterako 12:00etatik 14:00etara Avanzada Boulevarreko Stoan: Plan hirukoitza!!\nLeioako hiru baselizetara joango dira txangoan, domekan\n"Tigre"-ren errotulua eta oroitarria kentzeko epaiaren kontrako helegitea aurkeztuko du Leioako Udalak\nKultur Leioatik "kanporatu" dute Artedrama\nKataluniaren egoera politikoa aztertuko dute Sopelan eta Leioan\nLangile bat hil da Erandioko Cables y Alambres enpresan\nGabon Kopa jokatuko dute Askartzan, datorren astean\nLeioa Waterpolo prest dago berriro ere lehenengo mailari ekiteko\nAsier Nineu | 2015-03-12 13:37\nEz da berri txarra, baina zoritxarrez hauteskunde testuinguruan ematen den berria da. Eta ez dator bat Leioako udalak azkeen urteetan...\n»» Etxe hutsen alokairua sustatu gura ...\nAtxilotze-agindua jaso dute Leioako ...\nBost edukiontzi erre dituzte ...\nAne Arana Holandan kontzentratuko ...\nTranbiaren proeiktua bertan behera ...\nAvanzadako tunelak gauez itxita ...


Bisigu-sasoia polita zen - Ahotsak.eus\nBisigu-sasoia polita zen\nBisigu-sasoia polita zen
Bisigu-garaia oso polita zelan dio. Lekeition lau ontzi "pasajero" zeuden eta bisiguak zelan ekartzen eta banatzen zituzten kontatzen du. Bere ustez, gaur egungo Lekeitiok ez du herri arrantzalearen itxurarik.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan LEK-051-024 kodeko bideoa nahi duzula aipatzea: ahotsak@ahotsak.eus\nBisigu-garaia oso polita zelan dio. Lekeition lau ontzi "pasajero" zeuden eta bisiguak zelan ekartzen eta banatzen zituzten kontatzen du. Bere ustez, gaur egungo Lekeitiok ez du herri arrantzalearen itxurarik.\nGaia(k): Itsasoa » Arrantza-kanpainak » Bisigua\nTa gero besiutako denporia be politta ixaten zan, e. Besiutako denporia, gure aittak [euan pasajeru euan]. Lekitton euazan lau pasajero-edo euazan. Baporak etorten zirian besigutatik ta amarratuten zirian kataietan, ta gero juten zirian pasajeruaaz gixonak eta besiuak ataraten kanpora. Andrak eruateko buruan, burun eruten ebezen, burun, “fijate” haretxek otzarak, ta badakixu, parientiak-eta zirinak lehenengoko, igual nonor jun hartzen ta: “neuk daukat lehengusua, neuk daukat ez dakit nor”. Ta esaten eben, ta preferiduk ixaten zirian haretxek. Gu ta ez, gu gaztiak giñian ta. Baiña, besiutako sasoia... Ta eguerdidxan, egueldi edarra euanian, danak etxetik, ze holako sasoian etorten zirian baporak. Asko zirian lez ta, gauza politt bat zan, on ez daona, ze on ez dauko Lekittok e...On Lekittok badauko mariñeruen herridxen antzik ala? Nik ez dotsat hartzen. Ordun ikusitta, on behiñipehin.\nBisiguaren arrantza non eta nola\nNola aurkitzen zituzten kalak\nBisigutako arrantza I\nAdelantuek beste arrantzak ere izorratuko dituzte\nBisigutan eta legatzetan, Exkote aldean\nBisiguaren arrantza, eskuz


283 Mugako Gaitasun Intelektuala (MGI-CIL) duten ikasleak ezagutu esku-hartze egokia emateko :: ikasi :: Udako Euskal Unibertsitatea\nTokia: Donostia - Zubiri Manteo ikastetxea\nOrdutegia: Astean zehar. 17:00-20:15\nMatrikulazio epea: 2017ko irailaren 11tik 29ra arte.\nIkastaroa aurrez aurrekoa izango da eta parte-hartzailea eta praktikan oinarritutakoa izango da. Ikasleen parte-hartzea eta hausnarketa kritikoa bultzatuko da eta beraiek proposatutako adibideak landuko dira; hau horrela izanda, ikasgeletan eragin zuzena izango du. Era berean, talde-dinamiketan norberaren iritzi, hausnarketa, esperientzia edota zalantzak ikaskideekin partekatzeko aukera izango da, taldeari modu eraikitzailean eraginez\nBeatriz Urresti Azpiroz\nPsikologian lizentziatua eta osasunaren eta haur-nerabeen psikologian masterduna.\nIkasle horien ezaugarriak ezagutzea.\nIrakasleak detekzioan eragileak izatea.\nGelarako esku-hartzeak ezagutzea.\nEskola Inklusiboaren ildotik eratzun egokiak jasotzeko proposamenak lantzea. Metodologia eta baliabide ezberdinak ikustea.\nAutonomia eta autoregulazioa lantzeko estrategiak ezagutzea.\nHartu beharreko neurri desberdinak aztertu eta haien inplikazioa baloratzea.\nMugako adimena duten ikasleen ezaugarriak.\nMugako adimena duten nesken egoera.\nBaliabideak eta esku-hartzeko proposamenak.\nElkar-lan kolaboratiboa familiekin.\nIkastaroa aurrez aurrekoa izango da. Ikastaroa parte-hartzailea eta praktikan oinarritutakoa izango da. Oinarri kontzeptualak idatzizko zein ikus-entzunezko materialen bidez landuko dira. Ondoren, landutakoaren inguruko praktikak proposatuko dira, ikasleen parte-hartzea eta hausnarketa kritikoa bultzatuz. Amaieran, ikastaroko gaitasunetan oinarritutako memoria burutuko da, ikastaroa borobilduz. Era berean, talde-dinamiketan norberaren iritzi, hausnarketa, esperientzia edota zalantzak ikaskideekin partekatzeko aukera izango da, taldeari modu eraikitzailean eraginez. Ikasleek momentu oro irakaslearen jarraipena eta tutoretza izango dute.\nIrakasleak orokorrean, E.P.A. Lehen Hezkuntza , Bigarren Hezkuntzako irakasleak, H.H.Derrigorrezko Bigarren Hezkuntza irakasleak, Haur eta Lehen Hezkuntza Kontsultoreak, Haur eta Lehen Hezkuntza Pedagogia Terapeutikakoak, Derrigorrezko Bigarren Hezkuntza eta Batxilergo Orientatzaileak, Derrigorrezko Bigarren Hezkuntza eta Batxilergo P. Terapeutikoak, Hezkuntza Laguntzeko Espezialistak, Berritzegune kideak, HPBko aholkulariak Bgtan\nhenkuntza, ikastaroa, prest gara, psikologia, eskola, metodologia, esku-hartzea


Herri baten azterketa gazteen begiradapean\n21 otsaila, 2018 Gazteak 1280\nGipuzkoako Foru Aldundiak eta UNICEF elkarteak Haurren Erabakia izeneko proiektua abiarazi dute ikasturte honetan lehendabiziko aldiz, haurren eta nerabeen parte hartzea sustatzeko helburuarekin. Proiektuak hainbat helduleku ditu, eta horietako bat da Etorkizuna eraikiz ekimena. Ekimen hori gauzatzeko Gipuzkoako bost ikastetxe ausaz aukeratu dituzte; tartean, Ataungo Joxe Miel Barandiaran herri eskola.\nJoxe Miel Barandiaran herri eskolako 5. mailako gazteak buru-belarri daude ekimenarekin. Itziar Herguedas ikastetxe horretako 5. mailako tutoreetako bat da, eta dioenez, «ekimenaren helburua ikasleak zer herri daukaten ohartzea da, eta nola aldatu dezaketen beraien ekarpenekin». Hori lantzeko hainbat tailer egin dituzte, bi oraingoz, bat azaroan eta bestea urtarrilean.\nTalde lana sustatzen\nAzaroan ekin zioten ekimenari, lehendabiziko tailerrarekin. «Hainbat kontzeptu orokor lantzen hasi ziren, erkidegoa zer den, herria zer den…» dio Herguedasek. Astun samarra egin zitzaiela aitortu du irakasleak, baina lehendabiziko lanketa hura beharrezkoa zela gaineratu du, «hurrengo pausoari egoki heltzeko». Lehendabiziko lanketa horretan, «talde lanaren garrantziaz ohartu ziren. Denen artean hitz egitea eta hitz egindako hori komunean jartzea garrantzitsua dela ikasi dute».\nBigarren tailerra urtarrilean egin zuten eta ikasleek herri mailako azterketari ekin zioten orduan. Herria ezagutzeko eta birpentsatzeko aukera izan zuten eta jabetu ziren «gauzak aldatzeko, proposamenak egiteko eta konpromisoak hartzeko gai zirela».\nEgindako tailerretan, sei gai garrantzitsu jorratu eta azpimarratu zituzten, eta horien gaineko proposamen zehatzak ere egin zituzten. Adibidez, denak bat etorri ziren herrian igerileku bat nahi zutela esaterakoan. Baina, «azterketa eginda herrian baliabide faltagatik, igerileku bat egitea ezinezkoa zela ulertu zuten; orduan, konponbide bezala, erreka egokitu eta aprobetxatzea proposatu zuten».\nBestalde, eskolako patioan hobekuntza egiteko beharra ere azpimarratu zuten; «zati batean belarra jartzea proposatu zuten». Eskola eta pilotalekuaren artean dagoen patio txikia estaltzeko proposamena ere luzatu zuten. Eguraldi txarra egiten duenean, pilotalekura joatea beste aukerarik ez baitaukagu orain».\nHerguedasen hitzetan, «esperientzia polita» izan da. Gazteek balioetan hezteko aukera izan dute. Azkeneko tailerra egingo dute martxoan, eta amaitzeko juntadizoa dute maiatzean ikastetxe guztiek Donostiako Tabakaleran.\n« Sorkuntzaren biran\nElur luze, elur gure »


Txerria isilka hiltzeko komeriak - Ahotsak.eus\nTxerria isilka hiltzeko komeriak Gerraostean txerri bakarra hil zezaketen, baina bi ere hiltzen zituzten. Aitak kontatzen zuen pasadizoa, txerria isilka hiltzeko komeriak: mazoarekin jo zioten buruan, garraxirik ez egiteko; erretzen ari zirela, alarma faltsua izan zuten: Guardia Zibila zetorrela pentsatu zuten, baina ez, Antonio Mari zen, burutik zakua jarrita.\nHizlaria(k): Ansa Zinkunegi, Mari Karmen\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan AND-069-015 kodeko bideoa nahi duzula aipatzea: ahotsak@ahotsak.eus\nGerraostean txerri bakarra hil zezaketen, baina bi ere hiltzen zituzten. Aitak kontatzen zuen pasadizoa, txerria isilka hiltzeko komeriak: mazoarekin jo zioten buruan, garraxirik ez egiteko; erretzen ari zirela, alarma faltsua izan zuten: Guardia Zibila zetorrela pentsatu zuten, baina ez, Antonio Mari zen, burutik zakua jarrita.\nGaia(k): Baserria » Baserriko lanak » Abere-hiltzea , Ohiturak eta bizimodua » Kontakizunak eta sinesmenak » Anekdotak, kontakizunak , Politika » Gerraostea eta Francoren diktadura » Ekonomia gerraostean\nIjitoek gazta erdia kendu zioteneko pasadizoa\nOlio litroa 100 pezeta


Paulo Elkorori ongi etorria egingo diote domekan - Bergara - Goiena.eus\nPaulo Elkorori ongi etorria egingo diote domekan\nGoiena 2006-01-19 16:15\nPaulo Elkorori ongietorria egingo diote domekan San Martin plazan, 19:00etan. 32 urteko bergararra aske utzi dute gaur goizean. Hiru urteko kartzela zigorra bete du. Alemanian, Municheko espetxean, Alcala-Mecon eta Almeriako espetxean bete du zigorra.\nDomekako ongietorriaren ondoren, manifestazioa izango da. Hilaren 28rako afaria iragarri dute, Artatse elkartean. Izenematea, ohiko tokietan.\nHiru urte espetxean\nAlemaniako Polizia Federalak 2003ko urtarrilaren 19an atxilotu zuen Elkoro, Nurembergen. 1998ko apirilaren 19a ezkero herritik kanpo zeraman. Guardia Zibilak Bergaran, Antzuolan eta Gasteizen polizia operazioa egin zuen orduan. Sarekada hartan hamaika lagun atxilotu zituzten, ustez Arabako komandoko kide izateagatik.\n1999ko martxoan Auzitegi Nazionalak Paulo Elkoro bilatzeko eta atxilotzeko agindua eman zuen. 2003ko azaroan estraditatu zuten Alemaniatik. 2004ko urrian Madrilen epaitu ondoren, hiru urteko kartzela ezarri zioten.


urtarrila 2022 – Kontrakantxatik\nHilabetea: urtarrila 2022\n2022-01-29 / Juan Ignazio Zulaika\nDania, Florida (AEB)\nUberrak etxe eder baten atarian utzi ninduen, txoferrak esanez: “Hau da helbidea”. Kanpotik ederra bazen, behin barruan sentsazio bera. Sukaldea eta egongela izugarri handiak, mostradore baten bitartez bereiziak. Izkina batean adineko gizon bat eserita gurditxo batean, buruan kapela eta galtzamotzetan.\nAurrez aurre nuen Luis Etxaniz, Etxaniz I.a, 73 urteko azkoitiarra, Habanako Jai-Alai ospetsuan 1950eko hamarkadan atzelari onena izandako pilotaria.\nBanuen, bai, grina berarekin hitz egiteko. Beraren ezpainetatik hainbat istorio entzuteko. Non hasi zen zesta-puntaz ikasten; debuta non eta gailurrera nola iritsi zen, besteak beste. Orri batzuk beteko nituela sartu nintzen etxean. Jakinaren gainean nengoen osasunez pattal zebilela, aste gutxi batzuk lehenago ospitaletik pasatuta; halere, esku hutsik ez nintzela aterako konbentzituta nengoen.\n“Papa”, esan zion atea ireki zidan gazteak, Charly izeneko semeak, “elkarrizketa bat egingo dizute”, eguna alaitzeko balio zezakeen tonua erabiliz. Aita, berriz, niri begira geratu zen, mutu.\nGaldera sorta nuen buruan. Banekien Tolosan ikasi zuela pilotan; 17 urterekin Habanara joan zela, eta, urte gutxi barru, onena izan zela, Fidelek (Castro) pilotalekua itxi arte. Hortik urruti, ezer gutxi nekien Luis Etxanizi buruz. Leku egokian nengoen, beraz.\nGaldeketarekin hasi nintzen, baina trukean monosilaboak soilik jasotzen nituen. Ez nuen hori espero. Halako batean, Charlyk, paella plater bat eskuratu zidan. Aitari ere eskaintzen zion bitartean. “Ez, goserik ez zuela”, erantzun zion. Azkura zuela bizkarrean, esan zion semeari; faborez igurtzi batzuk emateko erregutu zion.\nGurditxoan zegoen gizonak berearekin jarraitu zuen, monosilaboekin, galderen trukean; eta ezpainetan, irribarre txiki batekin. Ohartuko zen semea zer gertatzen ari zen. Halako batean, koaderno bat eta egunkarietako paper mutur batzuekin agertu zen, mahai gainean utziz. Material polita, nire artean. Zerbait aterako dut kronika horietatik. Koaderno txukun hartan agertzen ziren Etxaniz I.ak Habanan jokatutako partida guztiak, emaitzak ere bai. Gero jakin nuen Egurbidek oparitu ziola.\nEsku artean nuen harribitxiak azalduko zidan zein izan zen azkoitiarraren pilotari maila. Gainbegiratu batekin ohartu nintzen berari buruz esandakoak egiak zirela. Izen handikoen artean, bera izan zela izar nagusia.\nAgur esateko ordua iritsi zen. Ez nintzen eroso sentitzen hitz gutxiko gizonaren aurrean. Gurditxoan eserita ordu asko ematen dituelako edo, azkura zuela esaten zion behin eta berriro semeari, igortzeko erregutzen zion bitartean. Ez nuen nahi molestatu.\nUber aplikazioa erabiliz, abisua jaso nuen ordu laurden batean auto bat izango nuela etxe atarian.\nAlde egin aurretik okurritu zitzaidan galdetzea ea zer moduz moldatzen zen euskaraz. Izan ere, Luis Etxaniz 17 urterekin Azkoititik irten, eta aste gutxi batzuk baino ez ditu pasatu sorterrian. Askori gertatu zaien bezala, ahaztu edo erraztasuna galdu izanak erdarara bultzatzen dituela.\nIturri bateko txorrota ireki izan banu bezala, orduan hasi zen hizketan. Alargun geratu zela esan zidan. “Zoaz, zoaz nire aurretik, gustura ez bazaude, esaten zion emazte zenari”.\nHabanan ezagutu zuen Alejandrina. Ezkontza ederra antolatu zutela. Etxe bat ere erosi omen zuen Habanan. Egurbiderekin bizi zen han, ezkondu arte. Anaiak bezala direla. Beti elkarrekin.\n900 dolar partida bakoitzeko kobratzen zuela. Diru asko. Etxe bat alokatzea 50 dolar kostatzen zenean. Bizimodua merkea zen Habanan.\nAlejandrinarekin etxeko balkoian zeudela ikusi zituzten errebeldeak kaletik pasatzen, hirian sartu berriak. Handik denbora gutxira maletak egin eta Floridara abiatu ziren, Daniako pilotalekuan zortzi denboralditan jokatu omen zuen.\n“Aizu, Luis, eta nola hasi zinen puntaz jokatzen azkoitiarra izanik, eskuzko pilotarien sorlekukoa?”\n“Bai, aita eta osaba Santi eskuzko pilotariak izan ziren. Aita bigarren mailako txapelduna izatera iritsi zen. Baita ere Atano III.aren kontra jokatu.\nEzkonberrietan, gurasoak Bartzelonara joan ziren, eztei-bidaietan. Han ikusi omen zuen nola bizi ziren zesta-puntako pilotariak, soinean zeramaten harribitxiak.\nLuis semea koskortzen hasi zenenean, esan zion aitak: “Hasi hadi puntaz ikasten, hemen (eskuz) ez zegok dirurik”.\nEtxeko negozioan lagunduz gaindi —aitak Lizarza ile-apaindegiaren jabea zen— Azkoititik Tolosara joaten hasi zen astean hirutan. Autobusa hartu eta Errezil barrena, bihurgunez jositako bide gaizto batetik, ordubete pasatxo, Tolosara iristen ziren bera eta beste herriko-seme bat: Migel Isuskiza, “Azkoitia” izenarekin jokatuko zuena Miamiko pilotalekuan.\n17 urterekin, hiru urteko kontratua eskaini zioten Habanan jokatzeko. Lehendabizi Habana-Madrid pilotaleku txikian (33 metroko kantxan). Luis beste sei lankideekin batera atera zen Tolosako Beotibar eskolatik Habanarantz; gipuzkoarrak denak, Jose Antonio Egurbide mutrikuarra ere tartean zela.\nDebuta egin eta gero, Etxanizek eta Egurbidek berehala hasi ziren nabarmentzen. Urtebete pasatu zenean, Jai-Alaiko intendente zenak, Egiluzek, “El Palacio de los Gritos-en” jokatzeko aukera eman zien. Sekulako urratsa gailurrera heltzeko.\nEzin dut galdera saihestu. “Aizu, Luis. Zuk eskuinaz bakarrik jokatzen zenuen (errebesez edo zeharka apenas ez), nolatan 64 metroko kantxa batean moldatzen zinen?”\n“Ikaragarria zen nirea. Lehenengo tantotik hasi eta 30 arte, eskuinaz.\n“Matadera” deitzen zioten pilotariek Jai-Alaiko kantxa luzeari.\n“Hil arte, eskuinaz”.\nAtzelari onena izatera iristea sinestezina egiten zait, nire begien aurrean ez banu ikusi zer konbinaziotan parte hartu zuen azkoitiarrak. Sei bat urte iraun zuen Etxanizek tontorrean. Aurkariek pilota berria, motelena, ateratzen zioten behin eta berriro. Besoa erori zitzaion arte. Oker-oker eginda geratu zitzaion besoa.\nHabanatik irten zenean, derrigorrez, Danian, Daytonan (Florida) eta Tijuanan (Mexiko) aritu zen jokatzen. Errebesez ikasi zuen, baina ezta hurrik eman ere izan zenarekin.\nErretiroa hartu eta gero, intendente lanetan aritu zen Ocala eta Fort Pierceko (Florida) pilotalekuetan.\nAnaia batek ere, Santik, lau urte gazteagoa bera, jarraitu zuen Luisen bide beretik. Ez Habanan; bai, ordea, Floridako frontoietan.\nBaita bi semeak ere, berarekin bizi direnak, Charly eta Joseph. Danian eta Tampan jokatzen aritutakoak.\nEtxetik ez da ateratzen, ez bada Egurbide etortzen Connecticutetik eta bazkaltzera eramaten duen. Orain dela aste batzuk bezala.\n“Aspaldian izan nuen egun zoriontsuena”.\n2022-01-25 / Juan Ignazio Zulaika\nZesta-puntaren zaleontzat, negu beltzean murgilduta ageri zaigu atzerrian zuen presentzia bukatutzat eman ostean. Izan ere, Daniako (Florida) pilotalekua itxi ondoren —iazko azaroaren 28an— lehen aldia da historian Euskal Herritik kanpo ez dagoela zabalik frontoi profesional bakar bat.\nHala ere, kontuan hartu beharrekoak dira Mixel Labeguerieren kanta baten hitzak: “gauak goiz-alba duela ondoko, lagun, orroit hadi”.\nGernika Jai-Alai Professional enpresako kideek abagunea ezin egokiagoa ikusi dute zesta-punta gure artean indartzeko; non, eta Euskadin. EITBren eskutik joanda.\nAstelehenero, urtarrilaren 29an hasita, martxoaren 20 arte, ETB1ek gaueko hamar eta erdietan tarte zabala eskainiko dio hastear den txapelketari, sei bikotez osatutako lehiari.\nAlbistea nire belarrietara iritsi bezain pronto, lehendabiziko burutazioa hauxe: zerrendan ageri diren pilotari hautatuetatik, nik bakarren bat kenduko nuke eta besteren bat sartu. Esate baterako, Erik Mendizabal mutrikuarra. Azken urteetan Danian jaun eta jabe izandako aurrelaria. Nire ustez, gaur egun aurrelari onena ez bada, ez dela urrun ibiliko.\nManu Ladutxe, lapurtarra, atzelari onena Danian; Imanol Lopezi aurre egingo liokeena. Edota Johan Sorozabal lapurtar gaztea… ez dira emandako zerrendan ageri.\nNi ez naiz, ordea, Roberto Lekue hautatzailea. Izango ditu berak arrazoibideak hartutako erabakiak hartzeko. Batek daki zer diren antolakuntzaren mugak. Beti horrela izan ohi da.\nGarrantzitsua zer da, ordea?\nGailurra aspaldian agurtu eta gero maldan behera etorri den joko moldeari aukera ematen zaiola berpizteko. EITBren eskutik erakusleihoan ipiniz, iaz erremontearekin, “ERREMONTARI” saioekin egin zuten bezala.\nJota eta ahul zaudenean hauspoa jasotzea eskertzekoa da. EITBk, kirol zuzendari Joseba Urkiolaren hitzetan, adierazi berri du gogotsu ekin diotela proiektu berriari. Ilusioz gainezka omen aurrrera egiteko.\nEsan zuen, baita ere, ez EITBk, ez Jaurlaritzak, ez dizkiotela babak eltzetik aterako zesta-puntari. Denen arteko lana beharrezkoa izango dela sendo atera nahi bada ataka honetatik.\nNiri ere, albiste ezin hobea iruditzen zait EITBk kamera guztiak Gernikako pilotalekuan jartzea. Bi hilabetean, jokatuko den txapelketa fokuen azpian ipiniz.\nBuru-bihotzak asmo ederrez beteta sumatzen ditut inguruan.\nNiri, ordea —jotako aharia naizenez—, jakin-minaz gain, burutazioak sortzen dizkit abian jarri den egitasmoak.\nKirol txiki bat, argala eta indar gutxikoa indartzeak auzolana eskatzen du, eta lidergoa. Gernikako enpresaren eta EITBren arteko elkarlana arbola baten adar bakar bat besterik ez da. Azpiegitura osoa sendotu beharra eskatzen du berpizkundeak, negarbideetatik aldentzeko.\nEskolak babestu; afizionatu eta profesionalen arteko hesiak deuseztatuz; belaunaldi berriei bideak irekiz, goreneko txapelketetan parte hartzeko aukerak emanez… kanporaketen bidez. Tresnak, zestak merkeagoak izan daitezen. Jokoa, teknikoki garbiagoa izan dadila, eta abar.\n(Kosmetika hutsa eta marketin kanpaina soila ez dadila bihurtu hastear den txapelketa).\n“Erremontari” saioekin gertatu zen bezala?\nEz da erronka samurra hartu dutena. Euskadi hautatu izana zesta-puntaren berpizkundearen gotorleku, eta azoka bilakatzea. Are gehiago, kontuan harturik zesta-puntaren izena (jai-alai marka) eta izana, habitat naturala, atzerrian izan dela.\nBidaia oparoa opa diot “Jai Alai: Azken Hegaldia” eta “Jai Alai Winter Series” deituriko proiektuari.\nPubliko zabalagoarengana eta kontsumitzaile berriengana iristeko (gazteengana, ahal bada) balioko ahal du!\nHegaldia ez dadila amaitu martxoan eta, aurrerantzean ere, eskala berriak izan ditzala!\n2022-01-13 / Juan Ignazio Zulaika


Punk Herria -Ni ANDONI banintz- — MUAK\nNi Andoni banintz Baserriko Ollaxkue espazioraino hedatzen saiatuko nintzateke. Filosofo bat iruditzen zait, apurtzailea, justoa, zuzena eta zorrotza, erran eta egiten duenarekin koherente ageri da orohar, eta edozer gai ahoan duelarik interesgarri bilakatzen da. Hizlari bikaina da betiere. Punkiaren esentzia, autentizidadea txuparen barnean daramala erranen nuke, eta garai berrietako filosofoa deitzen badiot, justuki, garai zaharrei errespetuz bizi delako da.\nEgiazko punkiak, estetikaz haragokoak, sistemaren aurka zeuden, etengabe krisiak eragin dituen sistema ahaltsu honi kontrakotasuna agertzen zioten; kuriosoa baita, sistema akatsez josia dago, onartua dago ez duela munduko arazo guztiak konpontzeko balio, baina munduak ezin du besterik izan, ez da posible beste antolatzeko modurik, hori da boteretik pasarazten diguten mezua. Hau da, edo onartzen duzu edo onartzen duzu, eta hor, izorratuak gaude. Bai behintzat ardi otzanak ez bagara.\nBaserrian datza euskal punkien arima, bat nator Andonirekin, auzolanean, baina baita karrika bazterrean botereari pitzadurak sortzen ari direnengan ere. Nehoren zain egon gabe, egindakotik bizi, egiten jarraitu eta bizi; punkiaren filosofia praktikan datza, eta itxura ez da itxura hutsa.\nPosted on 31 abendua, 2019 31 abendua, 2019 by Jon Garmendia\nEz dira hain ønak. Buenø, erranèn duthê hater bat naizelå, beråz ez dirå ønak eta … “Money”\nPosted on 26 abendua, 2019 26 abendua, 2019 by Peru Iparragirre\nSalto bat dago hemendik hara. Salto egitea, eutsiko zaituen zerbaiten segurantziarekin bada ere, salto egitea … “Independ(a)nce”\nPosted on 26 abendua, 2019 30 abendua, 2019 by Peru Iparragirre\nKalera atera orduko begira dauzkazu, eta gauzak esaten dizkizute. Kontzertuak, merkatuak, eskaintzak… informazioak hartzen ditu … “Alchimie”\nZabor artean bizi gara, zabor artean egiten dugu igeri bizitzan, arrainek uretan nola. Agian, zaborra … “Brain”\nZelatan nabari duzu norbait. Zelatan nabari duzu zerbait. Kamera bat, drone bat, polizia, etsaiak, … “Paranoia”\nZaila irudi lezake Benito Lertxundirengandik –edo Ez Dok Amairu eta enparauen Euskal Kantagintza Berritik– abiatu … “Euskaraldi Clash – Aitzindari, salbatzaile”


Hiru hitzetatik bat: atomo • ZUZEU\nHiru hitzetatik bat: atomo –\nNik neuk, fisikak XX. mendean egin dituen ekarpenak azaltzeko hiru hitz aukeratu beharko banitu, edo XX. mendeko zientzia hiru hitzetan laburbildu behar banu, honako hiru hitz hauek aukeratuko nituzke: atomo, gen eta bit; edo, nahiago baduzue, atomo, gen eta ordenagailu. Hiru horiek hautatuko nituzke nik.\n“Lehenbizi lehenbizikoa” esan ohi da, eta neu ere aipatutako lehenbiziko hitzetik hasiko naiz.\n“Atomoa” esatean, zera esan nahi dut: XX. mendean, fisika kuantikoari esker, ulertu dugula materiaren izaera, ulertu dugula zergatik materia egonkorra den, zergatik diren hain handiak atomoak, zergatik dauden hutsik. Indeterminazio-printzipio bati esker, badakigu zergatik elektroia ez den atomoaren erdigunera amildu eta suntsitzen: ez daukalako hara etengabe hurbiltzerik, horregatik ez da elektroia amilduta suntsitzen. Pauliren baztertze-printzipioari esker, orain badakigu zergatik materia arrunta ez den bere baitara bilduta suntsitzen: baztertze printzipio horrek dioenez, (gauza guztiek ez daukate berdin izaterik partikula-mota jakin batzuentzat*). Pauliren baztertze printzipio horregatik ez balitz, liburu batek bere burua zurrupatu eta eztanda egingo luke kondentsazio handiko egoeran, bonba atomikoarena baino energia handiagoa askatuz.\nFisikaren historiako gauzarik ederrenetariko bat ere ulertu ahal izan dugu: sistema periodikoaz ari naiz, noski, eta ikastaro oso baterako gaia emango luke horrek. Eta, sistema periodikoa ulertu badugu, fisika kuantikoari esker izan da hori. Zehatzago esateko, fisikaren historiako bigarren ekuaziorik ezagunenari esker (fisikako ekuaziorik ezaguna, jakina, Arrasateko Mugimendu Kooperatiboa da, MCC, edo MC ber bi). Txantxak txantxa, aipatu dudan beste ekuazio hori ere oso ezaguna da, eta horri esker ulertu ahal izan dugu sistema periodikoa.\n“Ziurgabetasuna” sarri aipatzen denez, jendeak uste du fisika kuantikoak dena airean eta koloka uzten duela, egonkortasunik eza dakarrela, alor horretan ez dagoela gauza argi eta garbirik, dena lauso eta nahasia dela fisika kuantikoan. Baina hori ez da horrela, alderantziz baizik. Esate baterako: planeten orbitak aleatorioak dira, eta kanpoko edozein ukituk alda ditzake, erremediorik gabe; elektroiek atomoan egiten dituzten orbitak, aldiz, finkoak dira, eremu elektrikoaren simetriak eusten baitie. Horra hor Pitagorasek izarretan ikusten zuen erabateko perfekzio aldaezin hura. Horiek dira materiaren forma egonkorrak, eta horri esker da uranioa beti uranio, hemen nahiz beste edonon, eta silizioa ere berdin. Uranio eta silizioa aipatu ditut, baina luze hitz egin nezake, baita ere, sistema periodikoaren taulan agertzen diren gainerako guztiei buruz ere.\nFisika kuantikoa ez da, beraz, horretan aditu garenoi bakarrik axola digun kontua. Aitzitik, inguruan dugun teknologiaren zati handi bat fisika kuantikoari zor zaio. Erresonantzia magnetiko nuklearrari esker, esaterako, belaunean dugun tendinitisa ikus dezakegu, lehenago pentsa ezina zen gauza. Fisika kuantikoak aukera ematen digu giza gorputzaren barrualdea ikusteko. Horrez gain, transistorea, mikro-elektronika, laserra… horiek guztiak fisika kuantikoaren emaitzak dira.\nFisika kuantikoarena da, ziur asko, XX. mendeko kontzeptu-iraultza nagusia. Nonahi eta edonon dago. Biologiaren bigarren iraultza ere, ADNaren helize bikoiztun egituraren aurkikuntza, fisika kuantikoari zor zaio; zehatzago esanda: lotura kimikoaren eta iXa izpien difrakzioaren fisika kuantikoari.\nEta honaino gaurkoan.\natomo, tekno, zientzia\nZer duzu buruan “Hiru hitzetatik bat: atomo”-ri buruz\nAngel Garcia 2011-06-18 16:37\nBaztertze-printzipioa, Ziurgabetasuna, simetria… eta zer esanik ez elektroien orbitak. 80 urte baino gehiago duten kontzeptuak dira, eta ia fosilduta geratzen ari dira, gure imajinazioan. Egia da teknologikoki izugarrizko etekina atera zaiela, baina gure zibilizazioa ez da gai izan fenomeno horiek barneratzera (munduaz dugun pertzepzioan). Fisikariak saiatu zarete azalpenak eta metaforak eskaintzen, baina azkenean argi geratzen den bakarra da zuek ere ez dizutuela hain garbi ikusten, laborategi eta formula matematikoetatik kanpo. Filosofiak, literaturak, arteek… ez dute sobera lagundu, edo laguntzerik. Mass media delakoek ere gutxi, eta makal. Benetan esan daiteke kontzeptu-iraultza gertatua dela? Edo gertatuko dela, epe labur edo ertain batean?


Etxetresna Elektrikoen Energia-Etiketatua | IDAE\nInicio · Etxetresna Elektrikoen Energia-Etiketatua\nEtxetresna Elektrikoen Energia-Etiketatua\n2006an, bi hitzarmen sinatu ziren Linea Zuriko Etxetresna Elektrikoen Fabrikatzaileen eta Inportatzaileen Nazio Erakundearekin (ANFELekin) eta Banaketa Enpresa Handien Nazio Erakundearekin (ANGEDekin), eta, sinadura horren bidez, etxetresna elektriko efizienteenen datu-basearen mantentze-lanak egin zituen IDAEk. Gida izateko balio izan zien datu-base horrek autonomia-erkidegoei, beren Renove planak ezartzeko orduan. Horretaz gain, herritarrak informatzeko tresna zen hori, energia-etiketatua behar beste ezagutzen ez zen testuinguruan.\nEra berean, 2006an eta Klimatizazio Ekipoen Fabrikatzaileen Erakundearekin (AFECekin) hitzarmen bat sinatuz, 12 kw-tik beherako eta energia-efizientzia handiko klimatizazio-ekipoen (etxeetan gehien erabiltzen diren ekipoen) datu-basea egin zuen IDAEk, baita datu-basearen mantentze-lanak egin ere. Gida izateko balio izan zien datu-base horrek autonomia-erkidegoei, beren Renove planak ezartzeko orduan, eta erreferentzia-iturri bihurtu zen herritarrentzat.\nBeste alde batetik, urte horretatik aurrera eta Bero Sorgailuen Fabrikatzaileen Nazio Erakundearekin (FEGECArekin) hitzarmen bat sinatuz, galdaren datu-basea egin zuen IDAEk, baita datu-basearen mantentze-lanak egin ere, galdaren energia-etiketatuaren eta errendimenduen arabera. Informazio-iturria izan zen 24 kW-tik beherako potentzia duen galdara erosi nahi zuten herritarrentzat (galdara mota hori erabiltzen da gehien norbanakoaren berogailuan).\nLaguntza-programetan, energia-etiketatuan oinarrituta hautatu ziren etxetresna elektrikoak eta aire girotuko ekipoak. Horri esker, etxean erabiltzeko ekipo mota horien energia-efizientziaren mezua helarazi zitzaien herritar askori.\nIDAEren datu-basean, aire girotuko 3.930etik gora ekipo, 8.000tik gora etxetresna elektriko eta 2.290 galdara egotera iritsi ziren.\nEnergia-etiketatu konparatiboa herritarrentzako erosketa-irizpidea izan zedila lortzea izan zen ekimenaren xedea. Hautazko alderditzat jasotzen da hori etiketatua arautzen duen urtarrilaren 28ko 124/1994 Errege Dekretuan eta 92/75/EEE Zuzentarauan.


Sarritan, kanpoko jantziak eragozpen horiek eragiten ditu erakarpenaren eta merituaren irudia ezkutatzeko. Neska askorentzat, egoera honek benetako arazoa bihurtzen du. Azken finean, nahiz eta hotza denboraldian, ez dut estilo zorrotz eta armairu masibo baten azpian ezkutatu nahi. Estilisten arabera, arazo hau konpontzeko modurik onena zurea da. Estilo hau: edertasunaren eta feminitatearen identifikazioa, eguraldi txarra eta aldi guztian irribarre egin nahi ez duzun garaian.\nZintzilikatutako armarria jantzita?\nSoineko modan soineko dotorea eta erakargarria bilatzeko, beharrezkoa da arropa osoki konbinatu ahal izateko. Jakina, estilo hori, berez, dotorea, dotorea eta lerdena da. Hala eta guztiz ere, oraindik ere posible da irudi osoa hondatu eta zure ospea dotorea trikimailu tarnish jantzi modan goiko armairuan pean jartzen bada pentsatu gabe.\nBerokiak hornitutako laburrak . Erositako armarria eredu labur bat erosi ondoren, ezin duzu irudiaren beste elementu batzuekin konbinatuz bereziki. Arrazoi nagusia norabide bakarrean gelditzea da. Gainera, ez da beharrezkoa estilo erabat kontraesankorreko arropa janztea, adibidez kirolak edo gizonezkoen mozketak. Emakumeek moztutako egokitzapen laburrak ezin hobeto lotuko dituzte galtza estuak eta egokiak eta orkatilari dotoreekin, estilo erromantikoarekin harmonizatzen dira eta eguneroko bizkarrean sartzen dira bota altuekin . Laburbilduz, modelo laburrak arreta erakartzen laguntzen dute, baita armairu modan ere.\nLong, egokiak berokiak . Arma apaindu luze baten kasuan, arropa jasotzeko zailagoa da. Kontuan izan behar da irudi honetan azentu osoa armarria bera xurgatzen duela. Kasu honetan, estilistaek osagarri dotoreen laguntzaz nabarmentzen dute eta indibidualitatea nabarmentzen dute. Aukeratu pintxoak, bufandak eta stoles dotoreak, irudia kapelu dotore batekin osatzea eta erosotasuna eta edertasuna konbinatzea, moda-poltsak eta enbrageetam laguntzarekin.\nEmakume mozorrotuentzako jaka txalekoak\nGaltzak moztuak - nori jantzi, zer jantzi, modan dauden irudiak sortzeko?\nLepokoa eta eskumuturrekoak janzteko\nElectrophoresis con Euphyllinum\nZer da lehen mailako ikasleak eskolara joatea?\nBideoaren zaintzarako disko gogorra\nLily-Rose Depp eta Natalie Portman film historikoan "Planetarium"\nEmakumezkoen ile galera sendoa - arrazoiak, tratamendua\nNola egosten den shish kebab txingarretan?\nNola egin brokolia prestatzeko?\nArratsaldean soineko zuriak\nMale Leo - ezaugarri bat, zein motatako emakumeak gustatzen zaion?\nEzkontza eraztunak 2016\nRaw food - non hasi?


Alkoholaren aurka borrokan - Otamotz : Otamotz\nGure gizartean alkoholak presentzia handia du egunerokoan: poteoan, ospakizunetan… Droga onartua da eta, beharbada horregatik, kalte handia egiten du. Alcoholicos Anonimos (AA) elkartearen Urretxkou eta Zumarragako taldean 53 urte daramatzate alkoholismoaren aurka borrokan. Ostiralerako hitzaldia antolatu dute. Hitzaldiaren izenburua Alkoholarekin arazoak al dituzu? da (gazteleraz izango da). Zumarragako Zelai Arizti kultur etxean egingo dute, 18:30ean. Osasun munduko profesional batek, AA elkarteko bi kidek eta Al-Anon elkarteko kide batek parte hartuko dute. Al-Anon alkoholikoen senitartekoen elkartea da. AAren Urretxu-Zumarragako taldeak Irimo-Beloki du izena eta 53 urte ditu. Gipuzkoako hirugarren zaharrena da. Hasieran Legazpi kaleko lokal batean elkartzen ziren. Bilerak egiten dituzte, terapia saioak, gaixoek edateari utzi eta gaitzarekin bizitzen ikasi dezaten. Egun Iparragirre hiribidean elkartzen dira, anbulatorioa zegoen tokian. Bilerak astelehenetan eta ostegunetan izaten dira, 19:00etatik 21:00etara. Terapia saio gehiago nahi dituztenek, beste herrietako taldeen bileretara ere joan daitezke. Urretxu-Zumarragako taldeko kideek gizarte zerbitzuekin, farmaziekin, osasun zentroekin, ikastetxeekin, Ertzaintzarekin eta adin txikikoen zentroarekin lan egiten dutela diote. Helburua, alkoholarekin arazoak dituztenek beraiekin harremanetan jartzea da. Harremanetarako elefono zenbakiak honakoak dira: 629 14 18 74 eta 943 24 87 47. «Lanaren %50 guri dagokigu eta beste %50a edateari utzi nahi dion pertsonari. Zailena arazo bat duzula onartzea da». Edateari utzi nahi diotenei erremintak eskaintzen dizkiete. «Edaten genuenean nola bizi ginen eta egun nola bizi garen azaltzen dugu. Gaixo bat gure lokalera etortzen denean, edan gabe oso ondo bizi dela ikusarazi behar diogu. Gure arazo berbera duela konturatzen bada, lehen pausoa eman du. Lehen bilera bakarka egiten dugu berarekin eta ondoren taldeko bileretan parte hartzen du. Guk eskaini diezaiokeguna baino laguntza handiagoa behar duela ikusten badugu, medikuarengana joatea gomendatzen diogu. Izan ere, asko estres handiarekin heltzen dira». Betirako alkoholiko Argi utzi nahi dute alkoholikoak ez diola sekula alkoholikoa izateari uzten: «Gaixotasun hau gelditu egin daiteke, baina berriro edateari ekiten badiogu, berriro martxan jarriko da. Ez diogu sekula gaixo alkoholikoak izateari uzten». Beste gaixo batzuekin elkartzea oso lagungarria da. «Denok zulo beretik pasa gara eta antzeko esperientziak bizi izan ditugu. Hori dela eta, oso lagungarria da beste batzuekin hitz egitea. Alkohola besteen laguntzarik gabe uztea oso zaila da. Gure elkartera jotzeak arazoa identifikatzen, talde bateko kide senitzen eta indarra hartzen laguntzen du. Ahul sentitzen garenean, taldeko kideez gogoratzen gara: ez diegu kale egin nahi eta horrek edan gabe agoantatzeko indarra ematen digu. Askok 20 urte baino gehiago daramatzagu bileretara etortzen. Besteei laguntzeko, baina baita arriskua hor dagoela gogoratzeko eta gorabehera emozionalei aurre egiteko. Izan ere, trago bakar batek urteetako lana pikutara bidali dezake». Ez daude alkoholaren aurka, jendeak komeni zaiona baino gehiago edatearen aurka baizik. «Tabernariek mozkortuta dagoen bati edaten ematea oso gaizki iruditzen zaigu. Ikastetxeetan ematen ditugun hitzaldietan gazteek alkoholikoa arazoaz noiz jabetzen den galdetzen digute. Lagunekin irteten direnean edateko premia badute, arazo bat dute. Edaten dutenean edaten ez dutenean baino gusturago badaude, arazo bat dute. Astebururo etxera mozkortuta itzultzen badira, arazo bat dute. Egun, 30-40 elkartzen dira eta gehien edaten duena, txapeldun. Hori oso txarra da. Eta geroz eta neska gehiagok edaten dute. Gure taldean gazte batzuk ditugu. Egun, bileretan 14-15 lagun elkartzen gara. Garai batean 30 baino gehiago elkartzen ginen. Gure ustez, gizarteak garai batean baino argiago du alkoholak arazoak sor ditzakeela».


Irekia Eusko Jaurlaritza - Gobierno Vasco :: EHAA xedapena 201801034\nAldizkariaren data: 2018-02-27 Aldizkari honetan argitaratua: 2018041\n53/2018 EBAZPENA, otsailaren 19koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, zeinaren bidez argitaratzen baita Trafikoko Buruzagitza Nagusia erakunde autonomoaren, Euskal Autonomia Erkidegoko Administrazioaren eta Debako Udalaren toki-erakundearen artean sinatutako lankidetza-hitzarmen bat, bide-segurtasunaren arloko informazioa trukatzeko eta datu-baseetan sartzeko izango dena.\nGaiak: EUSKAL AUTONOMIA ERKIDEGOA; LANKIDETZA-HITZARMENAK; BIDEKO SEGURTASUNA; BIDEZAINGOA; ARAU-HAUSTEAK; INFORMAZIOA; EUSKO JAURLARITZA; DEBA\nXedapenaren zenbakia: 201800053\nXedapenaren data: 2018-02-19\nHurrenkenaren zenbakia: 201801034\nEuskal Autonomia Erkidegoko Administrazio Orokorrak hitzarmen marko hori sinatu du; beraz, zabalkunde egokia izan dezan, honako hau\nArtikulu bakarra.– Euskal Herriko Agintaritzaren Aldizkarian argitaratzea Trafikoko Buruzagitza Nagusia erakunde autonomoaren, Euskal Autonomia Erkidegoko Administrazioaren eta Debako Udalaren toki-erakundearen artean sinatutako lankidetza-hitzarmen bat, bide-segurtasunaren arloko informazioa trukatzeko eta datu-baseetan sartzeko izango dena.\nVitoria-Gasteiz, 2018ko otsailaren 19a.\nERANSKINA, JAURLARITZAREN IDAZKARITZAKO ETA LEGEBILTZARRAREKIKO HARREMANETARAKO ZUZENDARIAREN OTSAILAREN 19KO 53/2018 EBAZPENARENA\nLANKIDETZA-HITZARMENA, TRAFIKOKO BURUZAGITZA NAGUSIA ERAKUNDE AUTONOMOAREN, EUSKAL AUTONOMIA ERKIDEGOKO ADMINISTRAZIOAREN ETA DEBAKO UDALA TOKI-ERAKUNDEAREN ARTEKOA, BIDE-SEGURTASUNAREN ARLOKO INFORMAZIOA TRUKATZEKO ETA DATU-BASEETAN SARTZEKO DENA\nVitoria-Gasteiz, 2015eko urriaren 20a.\nBatetik, María Seguí Gómez andrea, Barne Ministerioari atxikita dagoen Trafikoko Buruzagitza Nagusia Erakunde Autonomoaren zuzendari orokorra, otsailaren 3ko 313/2012 Errege Dekretuaren bidez kargu horretarako izendatua (BOE, 2012ko otsailaren 4koa).\nBeste alde batetik, Garbiñe Sáez Molinuevo andrea, Eusko Jaurlaritzako Trafikoko zuzendaria, urtarrilaren 8ko 26/2013 Dekretuaren bidez kargu horretarako izendatua (urtarrilaren 10eko EHAA, 7. zk.).\nEta bestetik, Pedro Bengoetxea Loia jauna, Debako Udaleko alkatea, udal horren izenean, Toki Araubidearen Oinarriak arautzen dituen apirilaren 2ko 7/1985 Legearen 21. artikuluak esleitzen dizkion eskumenak erabiliz (apirilaren 3ko BOE, 80. zk.).\nLehenengoa.– Bide-segurtasunari buruzko Legearen 6. artikuluan ezarritakoaren arabera, Trafikoko Buruzagitza Nagusia erakunde autonomoak (aurrerantzean TBN) gauzatzen ditu aurreko 5. artikuluak trafikoaren eta bide-segurtasunaren arloan Barne Ministerioari esleitutako eskumenak.\n– Bide-segurtasunari buruzko planak eta programak lantzea.\n– Zirkulazioko Biktimen eta Istripuen Estatuko Erregistroa garatzea eta kudeatzea, adierazleak prestatzea eta barreiatzea.\n– Erakunde autonomoaren eskumenak betearazteko behar diren erregistro eta datu-baseak egitea, jorratzea, mantentzea, ustiatzea eta zaintzea.\nLaugarrena.– Bide-segurtasunaren Legearen 7. artikuluak udalei, betiere dagokien esparruaren barruan, ematen dizkien eskumenen artean hauek daude:\n– Beren titulartasuneko hiribideetan trafikoa antolatzea, kontrolatzea eta zaintzea, baita berorietan egiten diren arau-hausteak salatzea eta zehatzea ere, baldin eta beste administrazio bati berariaz esleitu ez bazaio.\n– Zirkulazioari buruzko udal-ordenantzaren bidez hiribideen erabilerak arautzea.\n1.– Udalari Ibilgailuen Erregistro Orokorrerako eta Gidarien eta Arau-hausleen Erregistrorako sarbideak ahalbidetzea. Erregistro horiek daukaten informaziorako sarbidea laugarren klausulan eta hitzarmen honen I. Eranskinean zehazten diren segurtasun-mailekin eta murrizketekin burutuko da.\n2.– Ibilgailuen erregistroan matrikulazio berriei, titulartasun- eta helbide-aldaketei eta bajei buruz dauden datuak udalari aldizka ematea, Toki Ogasunak arautzen dituen Legean ezarritakoaren arabera.\n1.– TBNri ezbeharrei buruzko datuak jakinaraztea, ezarritako prozedura kontuan izanik.\n2.– Euskal udalei udal-barrutian gertatutako istripuen berri ematea.\n1.– Gidarien eta Arau-hausleen Erregistroari puntuak kentzen dituzten zehapen irmo larrien eta oso larrien berri ematea, baita gainerako zehapen larrien eta oso larrien berri ere, Bide Segurtasunaren Legean ezarritako baldintzetan. Helburu horrekin, Bide Segurtasunaren legean araututako trafikoko zehapen-prozedura zorrotz betetzeko beharrezkoak diren antolamendu- eta informatika-egokitzapenak egin beharko ditu.\n2.– Adostutako formatuan eta epeetan Ibilgailuen Erregistroari trakzio mekanikozko ibilgailuen gaineko zerga zor duten ibilgailuen berri ematea, Toki Ogasunak arautzen dituen Legeak ezarritako kasuetan.\n3.– Udal-barrutian gertatutako istripuei buruzko datuak lantzea eta, ezarritako prozedurari jarraiki, Eusko Jaurlaritzako Trafiko Zuzendaritzari horien berri ematea, horretarako beharrezko antolamendu- eta informatika-egokitzapenak eginez.\n4.– Trafiko-zehapenei buruzko Ediktuen Taulan (TRAZET) alta emanda egotea.\nHitzarmen hau idatzi da Sektore Publikoaren Kontratuen Legearen testu bategina onartzen duen azaroaren 14ko 3/2011 Legegintzako Errege Dekretuaren 4.1.c) artikuluan ezarritakoaren babesean eta artikulu horren 2. atalean xedatutakoari jarraituz. Hitzarmenean ezarri ez den guztirako, sor daitezkeen zalantzak eta hutsuneak argitze aldera, lege horretatik eratorritako printzipioak beteko ditu, baita aplikagarriak diren gainerako xedapenak ere.\na) Hitzarmen honetatik sortuko diren interpretazio- eta betetze-arazoak konpontzea.\nb) Egindako lana eta hitzarmen honen bidez izandako lorpenak urtero ebaluatzea.\nc) Hitzarmenaren betearazpenari aplika dakizkion teknologien, tekniken eta metodoen bilakaerari jarraitzea, egin beharreko jardueren aldaketa alderdiei proposatuz, betiere horrek berekin hitzarmenaren xedea aldatzea ez bakar.\na) Alderdien arteko adostasunez, idatziz adierazita.\nb) Hitzarmenaren salaketa, edozein unetan alderdietako edozeinek egindakoa. Bestelako erabakirik hartzen ez badute, eraginak izango ditu era frogagarrian jakinarazi eta hiru hilabetera.\nc) Alderdietako baten borondatez, beste alderdi batek edo gainerako alderdiek hitzarmenaren klausuletako edozeinen ez-betetze larria egin dutela oinarri hartuta. Suntsiarazteko nahi hori aurretiaz jakinaraziko du; hain zuzen, hainbat jardueraren jarraipena ez kaltetze aldera, suntsiarazpenaren unean betetzeko bidean diren jardueren beharrezko jarraipena bermatuta utzirik. Bestelako akordiorik ez badute, eraginak izango ditu jakinarazi eta hamabost egunera.\nTrafikoko zuzendari nagusiak emandako sinadura eskuordetzeko Akordioa betez (HAAJ eta APEren 30/1992 Legearen 16. artikulua).\nTrafikoko Buruzagitza Nagusia, Gipuzkoako Trafikoko Probintziako buruak,\nEDORTA SIMÓN DÍEZ.\nEuskal Autonomia Erkidegoko Administrazioa.\nPEDRO BENGOETXEA LOIA.\nKomunikazio-kanal baten identifikazioa.\nUdalak komunikazio-kanal bat izatea (telefonoa, posta elektronikoa, etab.) bermatuko du. Horren bidez, DGT udalarekin harremanetan jarri ahalko da helburu hauekin:\n– Datu-eskaerekin loturiko gorabeherak konpontzea.\n– DGTko fiskalizazio- eta kontrol-arduradunek datu-eskaeren auditoriak eskatu ahal izatea, era horretan baldintzak –datuak lagatzeko zerbitzuetarako sarbidea onartzeko erabili zirenak, hain zuzen–, betetzen direla egiaztatzeko.\nPuntu honetan udalak hau bermatuko du:\n– DGTk datuak lagatzeko dituen zerbitzuetara sartzeko baimendutako erabiltzaileen edo kideen bizi-zikloa kudeatzea ahalbidetzen duten prozedurak ezarrita dituela (altak, bajak, erabiltzaileen baimenen aldaketak).\n– DGTk hala eskatuz gero, datu-eskaerak egiteko baimendutako erabiltzaileen edo kideen zerrenda eguneratua eman ahalko duela (horri esker egiaztatu ahalko da zerrenda hori bat datorrela DGTren sarrera kontrolatzeko sistemetan dauden datuekin).\n– Datu-eskaerak egiteko baimendu dituen pertsonekin zerikusia duen edozein aldaketaren berri emango duela. Horiek horrela, langile bat lanpostuz aldatzen bada eta hor baimen hori behar ez badu, edo udaleko langile gisa baja hartzen badu, baja emango zaio DGTren datuak lagatzeko zerbitzuen erabiltzaile gisa.\nUdalak bermatu beharko du datu-eskaerak egingo diren lan-ekipoetan sarrera kontrolatzeko mekanismo egokiak erabiltzen dituela. Horrela, eragotzi ahalko da baimendu gabeko pertsona bat baimenduta dagoen pertsona baten lan-ekipoan sartu ahal izatea.\nBeharrezko informazio guztia biltegiratu behar da (herritarraren baimena, datu-eskaeraren helburua, etab.); horren bidez, DGTk auditoria-eskaera eginez gero, udalak frogatu ahal izateko egindako eskaeren egokitzapena burutu dela.\nHorrez gain, udalak bermatu behar du datu-eskaeren egokitzapena justifikatzeko premiazko informazio guztia biltzea ahalbidetzen dion prozedura duela.\nUdalak bermatuko du eskatutako informazioa behar bezala biltegiratu eta kudeatzen duela, egindako eskaera justifikatzen duten beharrezko datuak barne sartuta, informazio hori dagoen euskarria edozein dela ere.\nProbak eta datu errealak.\nEskatutako datuen nolabaiteko tratamendua egiten duten aplikazioak garatuz gero, udalak bermatu beharko du aplikazio horien probetan datu errealik ez dela erabiliko, berorien konfidentzialtasuna arriskuan jarri ahal baitute.\nEusko Jaurlaritzako Trafiko Zuzendaritzak 2019rako jarduera-plana aurkeztu du Euskadiko Bide Segurtasuneko Batzordearen osoko bilkuran\nEusko Jaurlaritzak gipuzkoako beste zortzi udalekin trukatuko ditu datuak online\nEusko Jaurlaritzak eta hiru Foru Aldundiek hitzarmen bat sinatu dute datuak online trukatzeko\n52/2018 EBAZPENA, otsailaren 19koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, bide segurtasunaren arloko informazioa trukatzeko eta datu baseetan sartzeko, Trafikoko Buruzagitza Nagusia erakunde autonomoaren, Euskal…\n8/2018 EBAZPENA, urtarrilaren 16koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, bide-segurtasunaren arloko informazioa trukatzeko eta datu-baseetan sartzeko, Trafikoko Buruzagitza Nagusia erakunde autonomoaren, Euskal…\n7/2018 EBAZPENA, urtarrilaren 16koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, bide-segurtasunaren arloko informazioa trukatzeko eta datu-baseetan sartzeko, Trafikoko Buruzagitza Nagusia erakunde autonomoaren, Euskal…\n4/2018 EBAZPENA, urtarrilaren 16koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, bide-segurtasunaren arloko informazioa trukatzeko eta datu-baseetan sartzeko, Trafikoko Buruzagitza Nagusia erakunde autonomoaren, Euskal…\n6/2018 EBAZPENA, urtarrilaren 16koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, bide-segurtasunaren arloko informazioa trukatzeko eta datu-baseetan sartzeko, Trafikoko Buruzagitza Nagusia erakunde autonomoaren, Euskal…\n5/2018 EBAZPENA, urtarrilaren 16koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, bide-segurtasunaren arloko informazioa trukatzeko eta datu-baseetan sartzeko, Trafikoko Buruzagitza Nagusia erakunde autonomoaren, Euskal…\n53/2016 EBAZPENA, maiatzaren 18koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, zeinaren bidez xedatzen baita argitara ematea Trafikoko Buruzagitza Nagusia Erakunde Autonomoaren, Euskal Autonomia Erkidegoko Administrazioaren…


Lerro artean - - Erran.eus\nEstebe Apezetxe Murua 2020-12-06 08:00\nDuela egun batzuk, ETBn eguerdiko albistegia ikusten ari nintzela, atentzioa deitu zidaten bi berrik. Lehendabizikoan, aurkezleak aipatu zuen Nizan «islamiar batek labanaz eraso terrorista burutu» zuela. Handik minutu gutxi batzuetara, AEBetako hauteskundeez ari zirelarik, irudietan Donald Trump hautagaiaren jarraitzaile batek «ezin dugu onartu beltzek kaleak hartzerik» adierazi ondotik, «nabaria da giroan hiritarren artean dagoen tentsioa igotzen ari dela» batekin akitu zuen bere hitz hartzea bertako korrespontsalak.\nItxura batean berri arruntak iduri dute biek ala biek, baina kontatzeko moduari erreparatzen badiogu segidan ohartuko gara lerro artean gordetzen dutenaz. Lehendabizikoa aditzean, nire baitan hausnarketetan galdu nintzen albistearen jarraipenari kasu handiegirik egin gabe. «Ez al zen bada berria berdin ulertuko kazetari batzuek hain maite duten 'terrorista' ohartxoa gibeletik ezarri gabe?» galde egin nion neure buruari. Horretan nintzela etorri zen asteon aipatu dudan bigarrena eta hausnarketak haserreari pasatu zion lekukoa. Gazte tunisiarraren erasoarekin egin zuten konnotazioaren gisakoen arrastorik ere ez.\nBistan da terrorismo hitzari ematen zaion erabilerak neutraletik gutxi duela. Euskaldunok ongi aski ikasi dugu hori urte luzeetan zehar, eta oraindik orain ere hitzetik hortzera darabilten kontzeptua da. Edozein disidentzia edo mugimendu isilarazi nahi izan da etiketa beraren azpian atxiloketak eta torturak mozorrotuz. Kontzeptu ideologikoa da hortaz, egungo sistemen legitimazioan oinarritua eta edozein aurkari politikori gaitzesgarri gisara aplikatzen zaiona. Berdin da arerio hori euskalduna, kurdua, korsikarra edo arabiarra izan. Ez naiz ni arabiarren borrokaren legitimazioan sartuko, baina garbi dago ETB eta enparauek ez dituztela berdin izendatzen mendebaldeko herrialdeek euren interes ekonomiko eta politikoak defendatzeko bertze herrialdeetan eragiten dituzten gatazka eta sarraskiak. Ongiaren eta gaizkiaren dominak aspaldi paratuta daude, antza.\n«Gauzak erratetik erratera alde ederra dago eta horrek iritzi publikoan duen eragina ikaragarria da»\nHorrelako berrien aitzinean ETBk lehengo lepotik burua baldin badu ere, aise kezkagarriagoa iruditu zait bigarren berrian ultraeskuindarraren esaldi xenofoboaren aitzinean kazetariak hartutako jarrera epela. Dirudienez beltzak karriketatik ateratzearen beharraz egindako adierazpen arrazistak jendartearen baitan zegoen tentsioa bertzerik ez zion ekarri burura kazetariari. Beharbada kasualitatea izaten ahal da, baina kausalitatetik gehiago ez ote duen pentsatzen jarria nago ni.\nGisa honetako balorazioak eguneroko ogia dira hainbat kanaletako informatiboetan, eta nola ez ETBkoetan ere bai. Gauzak erratetik erratera alde ederra dago eta horrek iritzi publikoan duen eragina ikaragarria da. Azken finean, hein batean entzuten eta ikusten duguna gara. Beraz, uste dut Euskal Herriaren komunitate politikoa eratzen laguntzekotan, bertze modu batera eman behar dituela mezuak telebista publikoak. Entzuten eta ikusten duguna ez izateko.